text:
Føstulávint og sminka
Flest øllum børnum dáma sera væl føstulávintstíðina, tá skulu tey gera av, hvussu tey ætla at vera ílatin. Skal tað vera ein hetja, prinsessa, heks, eitt trøll ella kanska Pippi? Tað er eisini tíðin, har tey spent fara at ganga hús úr húsi, at fáa sær okkurt leskiligt frá blíðum fólki.
Nógvum dáma væl at verða sminkaði, soleiðis, at tey kanska eru heilt ókennilig. Alt hetta er sera stuttligt og spennandi, men tað er eisini sera týdningarmikið, at vit hesar dagarnar hugsa okkum væl um, hvussu vit fara fram, tá vit sminka børnunum.
At nýta sminku til børn, nakrar fáar ferðir um ári, er oftast óskaðiligt. Tó hava summi børn viðkvæmari húð enn onnur og tá økist vandin fyri, at tey gerast ovurviðkvom.
Vandin fyri at gerast ovurviðkvæmur er ymiskur frá barni til barn, og er treytaður av:
- Hvussu ofta barnið verður sminkað
- Hvussu tjúkt lag verður smurt á
- Hvussu stórt umráðið á húðini verður sminkað
- Hvussu leingi sminkan verður verandi á húðini
Mong hugsa eisini, at um sminkan er vistfrøðilig, er eingin vandi. Men sannleikin er, at fleiri náttúruevnir eisini kunnu elva til ovurviðkvæmi.
Tá tú sminkar tínum barni:
- Nýt krem í føstum líki, heldur enn flótandi. Í teimum flótandi eru meira haldevni, sum kunnu elva til ovurviðkvæmi.
- Keyp bert vøru, har evnisyvirlitið er eyðsýnt.
- Nýt bert sminku til serlig høvi.
- Keyp sminku uttan luktilsi
- Nýt svanamerkt feittkrem undir sminkuna, tað verjir húðina á barninum og ger sminkuna lættari at fáa av.
- Lat ikki barnið ganga ov leingi við sminkuni, ansa eftir ikki at smyrja ov tætt at eygunum og á varrarnar.
Tá sminkan skal av, kanst tú:
- Nýta ein skúmsvamp og flótt vatn, um sminkan er vatngrunda
- Nýta svanamerkt reinsikrem uttan luktilsi, um sminkan er oljugrundað
- Smyrja svanamerkt feittkrem uttan á sminkuna og turka við einum svampi
Er ein tilvitaður um, at barnið hevur viðkvæma húð, verður viðmælt ikki at nýta sminku, men heldur gera tað stuttligt á annan hátt, t.d. við masku og klæðum. Um sminkað tó verður nýtt, skal hon bert nýtast á avmarkað umráðið.
Smyr ongantíð sminku á turra og skurvuta húð, ella á húð við eksemi.
Á apotekunum fært tú nógvar vørur, sum kunnu nýtast innanundir sminku og at reinsa sminku av við. Komið inn og fái eina góða vegleiðing.
Kelda: www.astma-allergi.dk
Gipsmaskur
Tað er ógvuliga væl umtókt í barnagørðum og skúlum í Føroyum at gera gipsmaskur til føstulávint. Hetta er sera skapandi og stuttligt fyri børnini, sum sleppa at gera teirra egnu masku.
Gipsmaskur verða gjørdar úr gipsbindi, sum eitur Cellona og fæst á apotekunum. Leiðbeining til hesar maskur stendur niðanfyri:
- Smyr andlitið væl inn í feittkrem ella vaselin, áðrenn gipsbindið verður lagt á.
- Klipp gipsbindið í strimlar, dyppa teir í vatn, og legg teir á alt andlitið, tó ikki á eygu og nasagluggar. Slætta við einum fingri
- Legg 2-3 løg av gipsbindi á alt andliti
- Tak varliga tað lidnu maskuna av andlitinum
- Nú hevur tú eitt liðugt skap av andlitinum. Lat maskuna torna
- Tú kanst mála maskuna, og møguliga stroya glimmur á hana.
Um barnagarðar, skúlar og stovnar ynskja at keypa Cellona í stórum nøgdum á apotekunum, er gott at bíleggja í góðari tíð, fyri at tryggja sær, at apotekini hava vøruna á goymslu.


c: text/html

text:
Hesi eru røsk at veita eina hjálpandi hond
Fyri at hava eitt sunt og væl rikið ítróttarfelag, er tað av stórum týdningi, at vit lyfta í felag. Vit eru sera takksom fyri, at vit í okkara felagi hava nógvar eldsálir, sum seta tíð av at røkja alskyns uppgávur. Hesar uppgávur eru m.a. at døma og at sita við dómaraborðið, sum gjøgnum alt kappingarárið vera býttar millum íðkandi limir. Summir av hesum limum skara framúr, og hetta ynskja vit at heiðra. Hetta eru persónar, sum umframt at røkja sínar egnu uppgávur, eisini javnan hava hjálpt til, tá onnur ikki hava møtt upp. Hesum røsku fólkunum hava vit givið eina lítla gávu fyri teirra stóra arbeiði:
Birna T. Mikkelsen og Randi Fagradal (Hvonn)
Andri K. Hansen og Ivan Mrdalo (FTZ/D18)
Benjamin Kárason, Bjarni í Selvindi og Djóni Jacobsen (D16)
Jóna T. Bærentsen (G14)
StÍF ynskir at takka øllum, sum eru klár at veita eina hjálpandi hond, tí við samstarvi koma vit langt.

robotstxt: allowed

filter: keep


text:
Stýrið fyri Fróðskaparsetur Føroya
Í stýrinum fyri Fróðskaparsetur Føroya sita sjey limir. Landsstýriskvinnan velur fýra teirra uttan fyri stovnin, starvsfólkini velja tveir og tey lesandi ein lim. Fyri hvønn lim verður varalimur eisini valdur. Valskeiðið er 4 ár, fyri tey lesandi er skeiðið tó 1 ár.
Limirnir uttaneftir skulu hava universitetsútbúgving ella førleika á samsvarandi stigi. Teir skulu tilsamans hava holla vitan um og gott innlit í universitetsútbúgving og gransking. Limirnir skulu tilsamans hava leiðsluroyndir frá vinnu og umsiting.
Stýrið er evsti myndugleiki Fróðskaparsetursins. Stýrið velur formann og næstformann millum teir av landsstýrismanninum uttaneftir tilnevndu stýrislimir. Varalimur tekur sæti í stýrinum, um vanligum limi berst frá.


text:
Inni í flestu fiskum er ein luftlummi, ið nevnist sundmagi. Sundmagin er fastur uppi undir rygginum. Tú sært hann, tá ið tú hevur kruvt ein fisk og tikið innvølirnar úr.
Tað er luft í sundmaganum, og hann hjálpir fiski at hava somu tyngd, sum sjógvurin kring hann hevur. Hetta merkir, at fiskur kann halda seg á einum ávísum dýpi uttan at brúka orku til at svimja fyri ikki at søkka á botn. Sundmagin fær fiskin til so at siga at sveima í sjónum.
Djúpari fiskurin fer, størri verður trýstið uttan um hann, og minni fyllir luftin. Tí fyllir fiskur luft í sundmagan, tá ið hann fer niður á størri dýpi. Tá ið fiskurin kemur uppaftur, sleppir hann luft úr sundmaganum.
Um fiskur verður drigin skjótt upp gjøgnum sjógvin, nær hann ikki at sleppa luft úr sundmaganum. Sundmagin víðkast, tí trýstið á fiskin minkar. Viðhvørt kann allur magin trýstast út gjøgnum munnin.
Fiskar uttan sundmaga
Summir fiskar hava tó ikki sundmaga. Teir halda vanliga til á stórum dýpi ella niðri á botni, sum t.d. flatfiskur.
Sjálvt um makrelur og hávur liva uppi í sjónum, hava teir ikki sundmaga og mugu tí svimja alla tíðina fyri at halda seg uppi í sjónum.


text:
Hagstovan: Fólkatalið vaks í øllum høvuðsøkjum í 2017. Í tali var størsti vøksturin í Tórshavnarøkinum við 219 fólkum og næstan líka nógv í Eysturoy við 204 fólkum.
Meira áhugavert er, at verður hugt eftir lutfalsliga ella prosentvísa vøkstrinum, er hann nógv størstur í Vága sýslu við 2,5%, í Streymoyar sýslu uttan høvuðsstaðin við 2,2% og í Eysturoyar sýslu við 1,8%.
So er eitt lop niður til Norðoya sýslu og Tórshavnarøkið við ávikavist 1,2 og 1,1%. Og síðani aftur eitt lop niður til Suðuroy bert 0,2% og Sandoyar sýslu við eini minking á 0,5%.
Síðani fólkavøksturin tók dik á seg fyri góðum trimum árum síðani, var hann av tí mesta í Tórshavnarøkinum.
Tað broyttist nú í fjør, so tað er ikki sama ferð á fólkavøkstrinum í høvuðsstaðnum, sum aðrastaðni í landinum: í 2017 átti Tórshavnarøkið 32% av fólkavøkstrinum, samanborið við 55% í 2016.
Um tú veitst okkurt, sum VP ikki veit - skriva so til vp@vp.fo


text:
Eirikur Lindenskov 17.06.2017 (15:31)
Hesin er Føroya feitasti bilur
Hesin Hyundai Coupé 2.0 frá 2003 hjá Zakaris Zachariasen í Havn er Føroya feitasti bilur.
Tað hava teir tríggir góðu gomlu knarkarnir, Halleluja Sofus, Maggi Gunnarsson og Óli Mouritsen gjørt av. Teir eru dómarar í kappingini hjá SMS, Føroya Feitasti bilur, sum í dag varð avgjørd á triðja sinni.
Nógv fólk høvdu leitað sær í SMS í dag, tá kappingin skuldi avgerast. Umframt dómararnar, so høvdu fólk eisini møguleika at kjósa Føroya feitasta bilin, og tann heiðurin fekk ein Tesla P85 hjá Høgna Heinesen í Havn.
Zakarias Zachariasen var eisini við í kappingini í fjør, greiddi Halleluja Sofus frá.
– Tú vart nær við seinast, men nú hevur tú stylað tað síðsta, sum skuldi til. Her eru nógvar flottar detaljur, so teir sum skulu kappast ímóti tær næsta ár fáa nógv at gera, segði Halleluja Sofus.
Og Zakaris segði, at hann als ikki var liðugur enn.
– Eg fari at gera nógv afturat við bilin, segði hann.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í dag kundu tríggir miðlar boða frá um miðbýin í Havn, norðuratlantisku perluna, sum øll vilja hjúkla um. Fyrsta klipp í Havnarkortið er av heimasíðuni hjá høvuðsstaðnum sjálvum, har upplýst verður, at Tórshavnar kommuna hevur skrivað út arkitektakapping um miðbýin, har allir arkitektar og arkitektavirki í Føroyum eru boðin við.
Úrslitið av kappingini verður kunngjørt longu 16. mai 2014, tá øll uppskot verða sýnd fram.
Annað klipp í Havnarkortið er av Portalinum, har upplýst verður at ein skúlakapping er skrivað út. Um tríggjar vikur fellur avgerðin, hvørjir skúlanæmingar vinna 30.000 kr í virðisløn fyri bestu uppskotini at endurnýggja miðbýin. Kappingin millum skúlanæmingar hevur til endamáls at gera miðbýin enn meira áhugaverdan fyri tey ungu. Tí hevur kommunan bjóðað teimum framat soleiðis, at teirra áskoðanir og hugskot verða hoyrd. Frálíkt. Men hvat skrivar InFo portalurin nú?
Triðja klipp í Havnarkortið er løgtingið, sum leitar eftir skrivstovum í sama miðbýi, sum Kommunan sjálv hevur lagt seg á, við at keypa og flyta inn í Føroya Banka. Ein deyðligur býarvøkstur. Og meðan vit lata skrivstovur avfólka miðbýin, byggja vit ungdómsskúlar uttan fyri bøgarðarnar, sum Føroya kendasti arkitektur, Ósbjørn Jacobsen, segði í Útvarpinum fyri jól. Ikki er tað lætt at vilja miðbýnum væl. Trý klipp í Havnarkortið. Bara eftir einum degi. Mær leingist eftir transparenta klippinum hjá Philippe Carré, har Kongabrúgvin, sæð av Tinganesi, var fremst fyri. Eigur nakar ta myndina?


text:
Orð: Å. Åkesson
Lag: T. W. Eirestål
Týtt: Kajfinn Hammer
1. Djúpa, sæla vissa: Frelsarin er mín,
synd mín øll varð løgd á Hann!
Himmalsk gleði fyllir hjarta, sál og sinn,
hvønn ein dag eg syngja kann:
Niðurlag: :,:Hvønn ein dag eg syngja kann::,:
Søta, djúpa vissa: Frelsarin er mín!,
hvønn ein dag eg syngja kann!
2. Djúpa, sæla vissa: Guð meg hevur frelst,
eg ei vilstur gangi nú;
hvíli í Hans lyftum, kenni søtan frið,
meir enn hvat eg hevði trúð!
3. Djúpa, sæla vissa: Jesus livir enn,
Hann hin sami er í dag!
Eingin fría kann sum Hann hvønn syndatræl,
bara Hann kann gera tað!
4. Djúpa, sæla vissa: Himmalin er mín,
frelst mín sál í ævitíð!
Hoyr, á, kæra sál, sig, er hann vorðin tín?
Kanst tú sangin tríva í?


text:
Sverri Egholm
04.02.2017 - 09:03
Fiskur > Tíðindi > Føroyar
Flestu línuskipini eru til fiskarí og væntandi koma fleiri av teimum at landa miðskeiðis ella síðst í vikuni.
Trý línuskip eru við Ísland. Tey fáa mest av toski og hýsu og so nakað av longu og brosmu, skrivar Fiskamarknaður Føroya í sínari meting fyri næstu viku.
Undir Føroyum eru nøkur og fiska. Mest er at fáa av toski og hýsu og so eisini nakað av longu og brosmu.
Á Flemish Kap eru seks línuskip, fimm sum frysta og eitt sum ísar fiskin.
- Vit vænta, at tey fara øll at sigla heim í vikuni og koma so at landa í aðru viku, sigur Fiskamarknaðurin.


text:
Sjóvar kommuna er partur av kongshavnar havn, sí viðtøkur her
Um havnirnar í Sjóvar kommunu:
Sjóvar Havn fevnir um havnaløgini á Hulki, í Heygstøð, í Langanesi og á Selatrað.
Í Heygstøð er atløgusíða uppá 170 mtr. við 6 m. dýpi
Í Langanesi er atløgusíða uppá 73 mtr., við tilhoyrandi ferjulegu, har er 6 m. dýpi
Á Hulki eru tvey havnaløg, tað norðara havnalagið hevur
eina atløgusíðu uppá 110 m., og eitt dýpi uppá 6-7 m.
Tað sunnara havnalagið hevur eina atløgusíðu uppá 50 m. við 8 m. dýpi
Á Selatrað er atløgusíða uppá 20 metrar og dýpið er 4,5 m.
Bátahylar:
4 bátahylar eru í kommununi, sum eru útgjørdir við ankringsteymum, vatni og ravmagni.
Við Sjógv eru pláss til 12 smábátar og atløgusíða til 2-3 deksfør á 10 tons.
Bátabrúgvar til smábátar eru í Buldog.
Í Heygsstøð er bátahylurin útbygdur í jan. 2007,
so betri umstøður eru fyri stórum bátum sum fáast við útróður.
Beint við liggur egningarmiðstøðin hjá kommununi,
har møguleiki er at leiga seg inn.
Pláss er eisini fyri smábátum við flótibrúgvarnar.
Á Selatrað er pláss fyri 15 smábátum.
Andersens Beding er í Heygstøð á Strondum,
hendan beding klárar bátar upp til uml. 80 tons


text:
Hóast eitt tap uppá 2-1 á útivølli ímóti Dinamo Minsk, so kunnu okkara menn halda høvdinum høgt, nú teir byjra sína ferð heimaftur til Føroyar. Innsatsurin var heilt frammúr, og mennirnir stríddust sum svakir. Fantastiskt at síggja NSÌ liðið arbeiða so hart í dag.
Vit koma afturum 1-0 beint áðrenn hálvleik, og stutt inn í 2 hálvleik bleiv 2-0 til Dinamo Minsk. Men stutt undan dystarenda fingu vit eitt fríspark uttan fyri feltið hjá Dinamo Minsk. Petur Knudsen tók sær av frísparkinum, og høgdi bóltin í kassan til endaliga úrslitið 2-1.
Ein megnar dystur fyri NSÌ, og allir leikararnir kunnu við stoltleika reisa heimaftur til Føroyar, vit eru øll stolt og errin av tykkum, og fara nú øll á Svangaskarð komandi hósdag at stuðla liðnum. Øll trúgva uppá møguleikan at vinna seinna dystin.
Tit eru óførir allir samlir!
Saman standa vit sterk!!!


text:
Tað vóru fín líkindi at spæla í gjár, tá okkara unga 1. deildarlið tók ímóti B71 við Løkin.
Allir vóru tó ikki líka ungir. Jens Martin Knudsen hevði nevniliga sent boð eftir veteraninum Helga L. Petersen, tí dystarskráin hjá 1. deild og unglinum er sera krevjandi fyri tíðina. Helgi gjørdi bart longu í 6. minutti, tá hann eftir gjøgnumspæl frá Jannik Mathias Olsen hegnisliga sett bóltin í málið.
Tjúgu minuttir seinni var Helgi aftur uppá spæl, tá hann setti fótin á innlegg frá evnaríka Petur Knudsen, og so var NSÍ á odda 2-0. Helgi mátti av vøllinum í hálvleikinum við skaða, og tískil mugu vit bíða eftir hat-trickinum!
B71 vóru fleiri ferðir nær við, men annaðhvørt var Karstin Hansen ella stongin fyri. Profilurin hjá B71, Símun Hansen, varð tó rikin av vøllinum stutt fyri steðgin, tá hann fekk sítt seinna gula kortið.
NSÍ hevði rímiliga lætt spæl í seinna hálvleiki, og teir gulu sótu á spælinum. Jann Benjaminsen slóð sigurin fastan við einum góðum máli í 60. minutti.
Ein góður innsatsur av teimum – fyri tað mesta – ungu monnunum úr Runavík.


text:
Stórur útlendskur áhugi fyri FarGen
Hósdagin og fríggjadagin í farnu viku var FarGen vertur fyri stóru altjóða ráðstevnuni FarGen Summit 2013 á Hotel Føroyum. Yvir hundrað luttakarar vóru á ráðstevnuni. Ráðstevnan var sera væleydnað og útlendsku granskararnir vístu á, at FarGen verkætlanin kann gerast tann mest spennandi og týðandi ílegugranskingarverkætlanin komandi árini.
Allir granskararnir sýndu áhuga at samstarva um at lyfta hesa stóru uppgávu. Fleiri føroyskir granskarar hildu fyrilestrar, har eisini løgmaður, heilsumálaráðharrin og formaðurin fyri Arbeiðsgevarafelagið høvdu orðið.
Leygardagin var fundur við vísindaliga ráðgevaratoymið hjá FarGen, sum telur nakrar av heimsins sterkastu ílegugranskarum
James Lupski og David Bentley høvdu týðandi leiklut í stóru verkætlanini Human Genome Project, sum frá 1990 til 2003 kortlegði allar ílegurnar hjá menniskjanum. Gilean McVean og Paul Flicek vóru eisini við Human Genome Project, men hava serliga havt avgerðandi leiklut í stóru altjóða verkætlanini 1000 Genome Project. Maynard Olson, ið var við sum gestur, var ein av stigtakarunum til Human Genome Project.
Kelda: FarGen


text:
Uppseting av framseting
Skriva við ”Times New Roman”
Yvirskrift við stødd 16, og tekstin annars við stødd 12
Reglumillumrúm 1.5
Reglubrot skulu vísast við dupultum regluskifti
Breddin skal vera líka í høgru og vinstru síðu
Stílalongd
Stílalongdirnar eru vegleiðandi. Avrikið verður fyrst og fremst mett eftir innihaldinum.
Føroyskt og danskt:
8. fl. 3000 – 3700 tekn við millumrúmum
9. fl. 3700 – 4900 tekn við millumrúmum
10. fl. 4900 – 6100 tekn við millumrúmum
Enskt:
8. fl. 2400 – 3000 tekn við millumrúmum
9. fl. 2800 – 3700 tekn við millumrúmum
10. fl. 3700 – 6100 tekn við millumrúmum
Allir hjálparmiðlar eru loyvdir.
Gevið tykkum tíð at lesa stílin væl og virðiliga, so úrslitið gerst so gott sum gjørligt.
Støddfrøði (greiðslurokning)
Í greiðslurokning verða uppgávurnar loystar við hond. FirstClass eyðkenni skal tilskilast á øllum ørkunum, umframt at øll innlatin ørk skulu vera leypandi talmerkt.
Allir hjálparmiðlar eru loyvdir. Tó er ikki loyvt at nýta avritingarforrit t.d. (Photomath) til loysn av uppgávum í støddfrøði.
Støddfrøði (fimisrokning)
Næmingurin hevur ikki loyvi til at brúka lummaroknara (heldur ikki roknara á teldu) ella avritingarforrit í fimisrokning.
Reglur
Skrivligar próvtøkur/royndir
Næmingar skulu møta 10 min. áðrenn royndin byrjar
Friður skal vera inni í royndarhølinum
Næmingar skulu ikki samskifta sínámillum í royndarhølinum
Tað er ikki loyvt at spæla spøl, hyggja at filmi, brúka tekniforrit og lurta eftir tónleiki á telduni
Tað er ikki loyvt hava fartelefonir, I-pod og líknandi við til roynd
Eftirlitsfólk skal fylgja við næmingi, um hann skal út úr próvtøkuhølinum, t. d. á vesi
Próvtøkutilfar kann ikki takast út úr próvtøkuhølinum, fyrr enn próvtøkan er liðug
Leistur til framseting liggur á heimasíðu skúlans
Í framseting og greiðslurokning kunnu næmingar fara, tá ið tveir tímar eru farnir
Áðrenn næmingurin fer úr próvtøkuhølinum, skal umsjónarfólk góðkenna og skjalfesta innlating
Um næmingur møtir ov seint til próvtøku, avger skúlastjórin um næmingurin fær atgongd til próvtøkuhølið
Um næmingur ikki heldur seg til galdandi reglur, tekur skúlastjórin avgerð um burturvísing


text:
Eftir at eldraøkið frá 1. januar 2015 við lóg er lagt út til kommunurnar at umsita og reka, hava tær fýra samstarvandi kommunurnar – Vestmanna, Eiðis, Kvívíkar og Sunda kommunur – stovnað samstarvið VEKS, ið vegna kommunurnar nú umsitur alla eldrarøkt og heimatænastu í hesum økjum. Tænasturnar hjá VEKS fevna um
- Umlætting og bústað á røktarheimi/sambýli
- Heimahjálp
- Heimasjúkrarøkt
- Venjingar / ergo- og fysioterapi
- Matútbering
- Fyrbyrgjandi heimavitjan til 75 ár og eldri.
Arbeitt verður við framhaldandi menning av tænastum.


text:
Skráset teg sum metara
Horizon 2020 skrivstovan: Research Executive Agency (REA) útvegar áhaldandi nýggjar serfrøðingar og metingarfólk at meta um umsóknir um stuðul til verkætlanir. Tey sóknast serliga eftir kvinnum úr londum, sum ikki eru væl umboðað í verandi dátugrunni við serfrøðingum og metarum. Tørvur er serliga á fólki úr privatu vinnuni.
Skráset teg sum metara og óheftan serfrøðing í Horizon 2020 og ES-kommisiónin kann eftir tørvi kann heita á teg, um at koma til Brussel at meta innkomnar umsóknir um fígging til verkætlanir við stuðli úr Horizon 2020.
Frymil til avtaluna millum serfrøðingin og ES-kommisiónina kann lesast her
Skrásetingin í dátugrunninum við metarum og óheftum serfrøðingum tekur umleið 30 minuttir.
Tú kanst skráseta teg sum metara umvegis hesa heimasíðuna
Spurningar um metingarskipanina verða svaraðir á Participant Portal undir FAQ
Peter Droell, stjóri greiðir frá týdninginum av metingarfólkunum:
Persónligir ágóðar av uppgávuni sum metingarfólk síggjast í hesum filmsbroti:


text:
Bygningar skulu byggjast soleiðis, at eitt heilsuligt og trygdarliga nøktandi inniumhvørvi er í teimum rúmum í bygningunum, har fólk halda til.
Heilsulig nøktandi viðurskifti í bygningum fevnir eisini um høgleika (komfort) og vælveru.
Inniumhvørvið í hesum partinum fevnir um termisk viðurskifti (kap. 6.2), luftgóðsku (kap. 6.3), ljóðviðurskifti (kap. 6.4) og ljósviðurskifti (kap. 6.5). Vísast kann til “SBI-anvisning196, Indeklimahåndbogen”.
Viðvíkjandi termiskum inniumhvørvi eigur at verða tryggjað nøktandi hitaviðurskifti í sambandi við ráðlegging av byggiverkætlan og vali av tilfari, vindeygavídd, kølimøguleikum, horving (orientering) og sólaravbyrgjan.
Luftgóðskan er fyrst og fremst ásett út frá luftskifti og dálking innandura, íroknað vætu orsakað av atferð brúkaranna. Byggitilfar, sum gevur minst dálking, eigur altíð at verða nýtt.
Viðvíkjandi ljóðviðurskiftunum skulu bygningskonstruktiónirnar dimensjónerast og gerast soleiðis, at tær geva nøktandi ljóðbjálving til grannarúm og mótvegis óljóði uttanífrá. Nøktandi ljóðviðurskifti í teimum einstøku rúmunum er treytað av, at tilfarið á yvirflatunum hevur eina nøktandi ljóðdoyving.
Viðvíkjandi ljósviðurskiftum eigur ein hóskandi javnvág at vera millum vindeygastødd, rúmskap og flataeginleikar við atliti at kringumstøðunum. Samstundis er tað týdningarmikið, at aðrir tættir (faktorar), sum skapa tað rætta sjónbæra umhvørvið, eru nøktandi. Tað hevur við sær, at ljósið skal kunna lagast eftir tí virksemi, sum rúmið verður nýtt til.
Viðvíkjandi persónsvanda við elektromagnet-iskari stráling eru ongar serstakar reglur í byggilóggávuni. Tað kunnu tó vera serlig viðurskifti, sum ein byggiharri eigur at gera sær greitt, tá ið bygt verður tætt við eina samskiftismastur. Í ivaførum eigur byggiharrin at seta seg í samband við kommunala byggimyndugleikan.
Alistøðir og ali- og rakstrarbygningar hjá landbúnaðinum eru ikki fevnd av ásetingunum um inniumhvørvi. Tó eru rúm í hesum bygningum, har ið starvsfólk útinna vanligt vinnuarbeiði ella halda til, eitt nú skrivstovur og starvsfólkarúm, fevnd av ásetingunum.
Vanligt vinnuarbeiði fevnir m.a. ikki um ansing av djórum í fjósum og alistøðum.


text:
U19 gentur: Landsliðsvenjing 2.og 16. september
U19 landsliðið við gentum venur aftur leygardagin 2. september í Gundadalshøllin kl. 12.00-14.00 og 16.00-18.00.
Hesir leikarar eru úttiknir til komandi venjingina hjá U19 gentum:
Sofía Maria Ferjá, TB
Sharon Holm, TB
Teresa Magnussen, TB
Kristina Kundsen, Fleyr
Bettieyð Ellingsgaard, Fleyr
Anna Gøthe Magnusdóttir, Fleyr
Joan Marsten, Mjølnir
Ana Bogdanovic, Mjølnir
Jórunn Elisdóttir Vang, SÍ
Sissal Ellefsdóttir, SÍ
Katla Henriksen, SÍ
Anna Sunadóttir Hansen, Dráttur
Fríðgerð Høgnadóttir Hansen, ÍF
Harafturat eru leikarar í U17 hópinum, eisini partur av U19 hópinum.
Vinaliga
Kristian Mikkelsen, venjari
U19 gentulandsliðið venur eisini leygardagin 16. september kl. 12. - 14.30 í Gundadalshøllini.


text:
- Ein og hvør, sum byrjar eitt lesarabræv, ella eina oddagrein við einum slag av ávaring um, at viðkomandi ikki er homofobiskur, ótolerantur o.s.fr., ger hetta sum oftast, tí at viðkomandi veit sera væl, at hann ella hon eru akkurát tað, sigur Eiler.
- Oddagreinsskrivarin vil vera við, at kynslívið er privat og tí má tað goymast væl aftan fyri læstar dyr og ikki heiðrast í Pride skrúgongdum. Mín áskoðan er hinvegin, at tað er bara kynslívið, sum skilur samkynd og hinkynd. Vit kunnu ikki virða og læra hvønn annan betri at kenna uttan at virðurkenna, at hetta er so.
Skulu vit øll liva í sátt og semju sum grannar í somu kommunu, so kunnu vit ikki longur goyma okkara kynslív ella kynsligu ábending djúpt inni í skápinum, sum vit søguliga hava gjørt. Tað hevur ikki ført nakað gott við sær. Tað er nevniliga væntandi kunnleiki, upplýsing og royndir, ið skapa homofobi og ótoleransu, ið klárt kemur til sjóndar í hesi oddagreinini. Fólk ræðast tað, tey ikki kenna.
Aarhus fekk sína fyrstu Pride í fjør, og sum vit síggja í oddagreinini í lokala Jyllands- Posten, er framvegis stórur tørvur á henni.
364 dagar av árinum snúgva seg um hinkyndar borgarnar, hví kann ein dagur um árið ikki kasta eitt jaligt ljós á okkum LGBT borgarar og annars fjølbroytni og ymiskleikan í kommununi? Tað plagdi at vera gamalt, at eingin fer illa av, at onnur fara væl.
Og fyri endaliga at svara tínum spurningi, so skal ein og hvør kommuna sjálvandi vera við til at stuðla einum tiltaki sum t.d. Pride. Alt annað vildi verið órættvíst og sera primitivt. Tað er ikki øðrvísi enn at ein kommuna stuðlar einum country festivali, eini barnastevnu, einum penjsónistadagi ella eini tvørkirkjuliga møtirøð. Slíkt skapar trivnað fyri allar borgarar. Eingin tekur skaða av slíkum tiltøkum, men hinvegin fáa nógv stóra gleði burturúr.
Ein og hvør kommuna við virðing fyri sær sjálvari og sínum borgarum verjir, stuðlar og veitir góðar tænastur til allar sínar borgarar. Líkamikið hvønn lit, átrúnað, uppruna, politiska áskoðan ella kynsliga ábending borgarnir hava. Tað skal vera pláss fyri øllum, og øll skulu hava somu møguleikar at liva og virka á jøvnum føti hvør við annan, sigur Eiler Fagraklett, nevndarlimur í LGBT Føroyar, í sambandi við oddagrein í størstu donsku avísini, Jyllands Posten, sum kann least her.
Ein annar heimligur spurningur, sum er frammi í hesum døgum er, at ein samkoma bjóðar einum prædikumanni, Danny Wallace, til Føroya, sum púra greitt í teksti tengir homoseksualitet saman við incest, neyðtøku og pedofeli. Hvat merkir tað fyri fatanina av homoseksualiteti í átrúnaðarligum høpi í Føroyum?
- Eg haldi, at hetta tíverri sigur meira um samkomuna sjálva og hvørjum støði hon virkar á, sigur Eiler Fagraklett, nevndarlimur í LGBT Føroyar. - Tíbetur eru tað eisini mong einstøk trúgvandi, og trúarsamfeløg, ið ikki taka undir við slíkum boðskapi. Eingin seriøsur tjóðskaparligur ella altjóða heilsustovnur tekur undir við einari slíkari fatan av samkyndum. At samanbera samkynd og pedofilar er so langt úti og á einum so lágum støði, at eg meti ikki, at eg fari at brúka meira av míni tíð til at kjakast um tað.
Men hugtakið um, at samkynd kunnu grøðast, sum er ein av teimum mongu fantastisku boðskapunum frá Danny Wallace, sum sjálvur sigur seg vera fyrrverandi samkyndan ella “ex-gay”, má harafturmóti harligast átalast. Eisini pástandurin hjá Wallace um, at tað er barnamisbrúk, ella svikt frá pápanum, sum ger, at fólk gerast samkynd, er langt úti. Við hesum hongur man øll avvarandi – og kanska serliga pápar – hjá samkyndum út sum vánalig menniskju og potentiellir barnamisbrúkarar.
Bæði ST og aðrir altjóða felagsskapir, m.a. American Psychological Association, hava longu mótmælt royndum hjá ávísum trúðarbólkum at "grøða" samkynd. Slíkt virksemi hevur ikki bara víst seg at vera til fánýtis, men beinleiðis vandamikið! Fólk, sum hava verið útsett fyri slíkari “viðgerð” fáa tað munandi verri við sær sjálvum, sínum lív og sínari lagnu, enn tey longu høvdu frammanundan. Teirra sjálvshatur veksur, og vit hava tíverri ofta sæð sera syrgiligar og enntá deyðiligar fylgir av hesum virksemi.
Ein annar av fantasifullu vitnisburðunum hjá Danny Wallace er, at hann er fullkomuliga grøddur av AIDS, og at spor av HIV ikki longur er at finna í hansara blóði. Wallace gloymir tó ofta at viðmerkja, at hann dagliga tekur fyrstafloks heiluvág fyri at halda HIV sjúkuni niðri.
Men slíkt virksemi heldur fram, tí tað eru nógvir pengar at vinna hjá slíkum “grøðarum”, og tað eru tíverri nógvar samkomur og nógv trúgvandi, sum eru so blindaði av síni trúgv og lívsáskoðan, at tey seta sítt glansbílat av, hvusssu heimurin skal síggja út, framum veruleikan, umframt lívið og heilsuna hjá samkyndum samkomulimum og enntá nærmastu familju. Tað finnast óteljandi skandalusøgur um sokallaðar grøddar samkyndar menn, sum seinni verða avdúkaðir at liva eitt dupultlív. Flestu av sokallaðu “ex-gay” felagsskapunum í USA tosa í dag ikki um at “umvenda” samkynd til at blíva hinskynd, men um at læra samkynd at liva støk og uttan eitt kynslív og kærleikssambond. Tað er sjálvandi heldur ikki nøkur loysn á nakað, sum í síðsta enda ikki er ein trupulleiki. Vit eru fødd samkynd, tvíkynd, hinkynd ella transkynd. Tað er ikki eitt val, eins og t.d. hvat fótbóltslið tú velur at stuðla, ella hvønn átrúnað tú velur at trúgva. Vit skulu øll hava møguleika at liva okkara lív og og ikki minst okkara kynslív fult út. Tað er ein mannarættur!
Tíbetur eru øll trúgvandi ikki av somu fatan, sum samkomur eins og tann, ið hevur bjóðað hesum manni til Føroya. LGBT Føroyar hevur nógvar trúgvandi limir, sum megna at liva eitt gott lív í Føroyum, og hava eitt sunt og gott trúðarlív og kunnu virka í einum munandi meira tollyntum og upplýstum umhvørvi enn slíkt, ið vælsignar slíkan missvísandi og ósannan boðskap, sum tann hjá Danny Wallace, sigur Eiler Fagraklett, nevndarlimur í LGBT Føroyar, at enda í samrøðu í dag um rætt teirra samkyndu og limir annars í felagsskapinum LGBT, at hava heimarætt í almenna rúminum, her og úti í heimi.


text:
Hann náði tú meg! Snakka um drama. So um man dámar paradise hotel og líknandi seriur, so er hetta nakað fyri teg! The first one-on-one date Tann fyrsat one-on-one datin er tann sum allir droyma um. Tann sum fær hana,... Continue reading →
Let the journey begin.. Endiliga! Orsøkin til at eg nústani skrivi hesa greinina, er tí eg hevði trupulleikar við at finna eina heimasíðu, har eg kundi síggja partin. (Ja, sigast skal at eg streami tað). Eg plagi at finna partarnar... Continue reading →
Týsdagur er The Bachelorette dagur! Juhuu! Ein nýggj sesong av The Bachelorette byrjar í næstu viku og eg eri MEGA fan! Tú hugsar.. “hvat í allari víðu verð?? Er tað ikki har 25 menn royna eftir einari kvinnu!!?? Og so... Continue reading →


text:
Hvalvík
Navnið Hvalvík sigur frá, at her er ein av góðu hvalvágunum í landinum. Niðri á Hvalvíksoyruni er góð sandstrond, har mong grindin hevur lagt beinini.
Til Hvalvíkar hoyra 24 merkur av jørð, 14 av kongsjørð og 10 merkur av ognarjørð. Festini eru trý. Lendið kring bygdina gevur góðar umstøður at reka landbúnað, sum hevur verið sera umráðandi í eldri tíð. Seinni, tá fiskivinnan fór at gera seg galdandi, misti jarðarbrúkið fyri ein part sín týdning. Menn fóru til skips, og síðan hava eisini aðrir vinnuvegir tikið seg upp, eitt nú innan handverk, flutning, aling og innan handil.
Í Hvalvík heldur fyritøkan Norðsetur til, sum hevur smíðað sniðhús síðan 1980. Fyritøkan fekk sær egnan framleiðslubygning í 1983, og hevur síðan smíðað eina ørgrynnu av húsum kring alt landið. Eisini eru hús útflutt til Týsklands. Norðsetur byggir eisini størri virkisbygningar, eitt nú hallir, skrivstovubygningar og handlar. Á bryggjuni í Hvalvík halda eisini aðrar fyritøkur til við goymslubygningum og øðrum.
Kirkjan í Hvalvík er tann elsta av hesum gomlu kirkjunum í landinum. Hon er bygd í 1829, og er bygd úr viði frá skotsku barkini Broon, sum fór á land í Saksun árið fyri. Frammanundan stóð ein eldri kirkja í Hvalvík. Prædikustólurin í Hvalvíkar kirkju varð gjørdur til Havnar kirkju í 1609 og er seinni keyptur til Hvalvíkar. Talan er um eitt sjáldsamt listarverk, ið hevur sína egnu, serligu søgu.
Í Hvalvík varð dagstovnurin Barnagarðurin við Kráii – bygdur í 2005 – eins frítíðarskúli er í Streymnesi, Frítíðarskúlin við Margáir,sum rúma ávikavist 60 og 24 børnum. Skúlin í Hvalvík hevur næmingar frá 1. til 7. flokk, tilsamans úti við 75 børn. Síðan verður hildið fram á Felagsskúlanum á Oyrarbakka. Bygdin er í vøkstri - fólkatalið liggur omanfyri tey 200, og útlit eru fyri, at hesin vøkstur fer at halda fram. Bygt verður nú inn móti Saksunardali, í natúruvøkrum og friðaligum umhvørvi.


text:
Ein húskallur hjá Heina, bónda á Ryggi í Miðvági í Vágum, hevði lagt ást á dóttur bóndans og vildi hava hana til konu, men pápin var ímóti hesari giftu og segði nei. So hendi tað seg eitt árið um vártíð, sum bóndin var útrógvin við hesum sama húskalli og øðrum monnum á várfiskigrunnunum, at hann brast á høgt við kavaroki. Ringur er afturróðurin haðani hjá miðvágsbátunum, tá ið ruskut er veðrið og rupul í sjónum, tí tað eru einir tólv fjórðingar til lands at rógva; men eina verst er tað í kavaroki av norði, tí beinur norðan liggur beint út av Miðvági. So gekk rygsbóndanum og hansara monnum, at teir slitu upp undir landið; men ikki var hugsandi hjá teimum at rógva vágin, av tí at ódnarstormur og kavarok var beint ímóti. Teir løgdu at á Steigarenda (nakað vestan fyri Presttanga, vestara armin á Miðvági), og har drógu teir bátin upp ígjøgnum ein bratta tólv favnar frá sjónum. Hesin rygsbóndin og menn hansara eru teir einastu, sum vitast at hava lent og drigið bát upp í hesum plássi; so bratt er tað. Av Steigarenda kluvu teir upp ígjøgnum Prestberg, sum er ógvuliga bratt, og allir vóru deyðmóðir uttan hin áðurnevndi húskallurin. Verst var við bóndanum, tí hann var so deyðlúgvaður, at hann orkaði ikki at ganga longur, men var at leggja seg niður. Hann bønaði húskallin at bera seg upp á slætt og soleiðis bjarga lívi sínum; men húskallurin tók seint við og segði, at, um hann vildi lova at geva honum dóttrina til konu, so skuldi hann taka hann á bakið og bera hann; men vildi hann ikki tað, so fór hann at liggja har, sum hann lá. Bóndanum vóru tá eingi onnur ráð enn at lova tað, sum húskallurin bað um, og at gera eið upp á tað. Húskallurin bar hann so á bakinum allan vegin niðan ígjøgnum kavan, í berginum lá, og breyt sær veg upp ígjøgnum tann stóra skalvin, ið lá uppi á eggjartromini í Prestskarði. Haðan bar hann hann oman ígjøgnum Presthaga til Miðvágs og slepti honum ikki, fyrr enn hann hevði sett hann á hansara egna grúgvusess uppi á Ryggi. Tá fór bóndin eftir dóttur sínari og legði hond hennara í hondina á húskallinum.
Hesin sami Heini bóndi á Ryggi var hugaður maður á land og sjógv, men nýtti meira mátt enn kunst. Hann gerdi tríggjar traðir inn (Stóru trøð, Norðastu trøð og Tungureynstrøðna) og dugdi tó ikki at grava garðatorvu. Teir bøkkar, ið vera skuldu til garðarnar, bert hælaði hann leysar við fóti sínum; húskallurin sipaði teir upp á hann til at bera, og tað so hart, at tað brakaði í ryggi hansara. Eitt húðarskøði sleit bóndin á hol um dagin, sum hann hælaði bøkkarnar leysar. - Húskallurin, ið fekk dóttur bóndans, er ikki nevndur at navni. Bóndi á Ryggi kom hann ikki at vera, men búði á Kletti á Ryggi og varð kallaður Klettamaðurin. Hann varð seinnameiri ørur í høvdinum, og ein dagin funnu menn hann druknaðan á Leitisvatni (ímillum Miðvágs og Sørvágs). Hann varð grivin á Kálvshagabakkanum tætt við vatnið.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Støddfrøði 1, 2010
Vælkomin til Støddfrøði 1
Gunnar Restorff er undirvísari. Hann hevur kontór á ovaru hædd og kann annars kontaktast á gunnarr(at)setur.fo.
Evnini, ið verða viðgjørd á skeiðinum, eru: Kompleks tøl, grundleggjandi funktiónirnar, Taylor polynomium, l’Hôspitals regul, stamfunktiónir og integral, innleiðsla til differentiallíkningar, markvirði, rekkjur og konvergensur, potensrekkjur, Taylor og Maclaurin rekkjur, stutt um vektorar og matrisur, funktiónir í fleiri variablum, partiel differentiering, ketureglan í fleiri variablum, gradientur.
Lærubókin er: Robert A. Adams and Christopher Essex: “Calculus: a complete course”, 7th ed. 2006, Toronto, Pearson Addison Wesley. Deildin keypir hvørjum næmingi eitt eintak av Maple til teirra privatu teldu. Lærubókin og Maple verður eisini nýtt til partar av skeiðinum Støddfrøði 2, ið verður eftir jól.
Tað verða givnar seks innlatingar í skeiðnum. Hvør innlating verður dømd við einum tali millum 0 og 10. Ikki innlatin uppgáva telur 0.
Fýra tíma skrivlig próvtøka verður áðrenn jól. Hjálparamboð loyvd - undantikið teldur og lummaroknarar, ið kunnu gera abstrakt symbolska manipulatión (t.d. TI83, TI83plus og TI84 eru loyvd).
Endaligi karakterurin verður vektaður soleiðis av fýra tær bestu innlatingarnar viga 30% og sjálv próvtøkan vigar 70%.
Til ber ikki at fáa útsetta freist til innlatingar - heldur ikki vegna sjúku ella annað brádliga íkomið. Tó um til ber við sjúkraváttan at skjalprógva at sjúka hevur forða studentinum í at lata inn minst tríggjar innlatingar, kann nýggj uppgava verða stillað. Bert lærari dømir innlatingarnar. Klaga um dømingina kann latast í seinasta lagi 7 dagar aftaná uppgávur verða latnar studentunum. Um klagan verður tikin til eftirtektar, so dømir annar lærari uppgávuna, og tá verður hetta endaliga dømingin (sama um úrslitið er betur ella verri enn upprunaliga úrslitið).
Fyribils skrá fyri undirvísingina:
Undirvísing er týsdagar, kl. 08.15 til 15.00 og fríggjadagar, kl. 8.15 til 15.00. Latast skal inn í seinasta lagi mikudagar klokkan 13.


text:
Yvirlýsing - leiðslubygnaðurin í sjúkrahúsverkinum eigur at dagførast
Føroyska sjúkrahúsverkið er mannað av fleiri fakbólkum, men í dag situr ein minniluti við, mest sum, øllum avgerðarvaldinum á heilsufakliga virkseminum.
Tíðin er komin at hyggja at leiðslubygnaðinum í sjúkrahúsverkinum við eini dagføring fyri eyga.
Okkara áhugamál eru:
- Heilsufaklig menning til gagns fyri allar føroyingar
- Best møgulig útgreining, viðgerð og uppfylging til borgararnar
- Betri trivnaður ímillum starvsfólk
Fyri at hetta skal kunna vera framt í verki, skal fjølbroytnið í heilsufakligum virksemi vera endurspeglað í skipan og leiðslu. Stjórnin er mannað av stjóra við samfelagsvísindarligari bakgrund, einum serlækna og einum sjúkrarøktarfrøðingi, og flestu depilsleiðslurnar eru mannaðar við einum serlækna í parttíð umframt einum fulltíðarsettum sjúkrarøktarfrøðingi.
Hetta er ein alt ov smøl, faklig samanseting, sum als ikki umboðar tann breiða fakliga førleikan, sum er til taks í Føroyska heilsuverkinum í dag.
Depilsleiðslurnar mugu vera fakliga fjølbroyttar, so tær endurspegla starvsfólkahópin. Hetta er alneyðugt fyri at sjúklingar, sum koma í samband við sjúkrahúsverkið, fáa eina nóg góða útgreining, viðgerð og uppfylging. Verandi leiðsluskipan við smalari heilsufakligari umboðan, elvir til eina lægri góðsku enn neyðugt, fakliga ørkymlan og mistrivna millum starvsfólkini. Við at fakliga fjølbroytnið eisini er umboðað í leiðsluhøpi, fáa allir føroyingar gagn av teimum kjarnuførleikunum, teir ymsu fakbólkarnir í sjúkrahúsverkinum hava.
Í strategimálunum fyri LS stendur, at:
- Tvørsektorsamstarvið og umskiftið skal áhaldandi betrast við atliti til trygd og dygd
- Nøgdsemi skal m.a. tryggjast við, at førleikarnir hjá starvsfólkunum verða virdir og gagnnýttir
- Starvsfólk eru við, tá nýhugsan og broytingartilgongdir verða gjørdar
- Gott samskifti skal stuðla undir gott samstarv innanhýsis á stovninum og millum Landssjúkrahúsið og aðrar samstarvsstovnar
Við samstarvsráðum, trygdarbólkum og trygdarnevnd, sum longu eru á LS, áttu nevndu mál at verið tryggjað við, at allir fakbólkar soleiðis vórðu við og vórðu hoyrdir í øllum týðandi avgerðum, men fleiri fakbólkar í sjúkrahúsverkinum uppliva tíverri ikki at fáa nóg stóran ans í dagliga arbeiðinum.
Okkum tørvar eitt uttanhýsisráð fyri heilsustarvsfólk, sum t.d. er knýtt at Heilsu- og innlendismálaráðnum, sum tryggjar, at mest átrokandi ósemjurnar millum fakbólkar innan heilsuverkið fáa eitt fakliga dygdargott, uttanhýsis forum kring neyðuga próvførslu og samráðing, áðrenn fakligar avgerðir verða tiknar ella fakligar semjur verða gjørdar.
Vit vilja hava leiðsluna og viðkomandi partar at byrja eitt miðvíst arbeiði fyri at bøta um hesi viðurskifti. Ein øðrvísi leiðslubygnaður og jaligt samstarv við allar fakbólkar á LS eru neyðug, um vit skulu tryggja vitunarbýti og trivna millum starvsfólkini. Harvið tryggja vit, at sum mest fæst burtur úr dygdini í sjúklingagongdini, øllum borgarum í Føroyum at frama.
Heilsurøktarafelagið
Ljósmøðrafelag Føroya
Kost- og føðslufelag Føroya
Fysoterapeutfelag Føroya
Musikterapeutar
Bioanalytikarafelagið
Sosialráðgevarafelag Føroya
Felagið Føroyskir Sálarfrøðingar
Ergoterapeutfelagið
Radiografar í Føroyum


text:
Í gongd við stoypingina av kai í Fuglafirði
1459433701
Nú er arbeiðið at gera seinru bryggjuna, frystikaiina í Fuglafirði, komið so væl áleiðis at byrja verður at stoypa atløgukantin, nú páskavikan er farin aftur um bak.
Byrjað varð í november 2015, so sigast kann, at væl hevur gingist við at spunsa og fylla grót út í havnalagnum. Samstundis sum havnaútbyggingin er gjøgnumførd, hevur J&K tikið ímóti gróti úr frystitunlinum í Fuglafirði, ið LNS hevur skotið.
J&K hevur eisini staðið fyri og gjørt útfylling til økið, har Havsbrún ætlandi skal byggja eina stóra mjølsilo. Til hettar arbeiðið eru umleið 20.000 rúmmetrar av tunnilsgróti nýttir.
Síðan november í 2014 hevur J&K bygt tvær bryggjur í Fuglafirði, eina fóðurbryggju og nú frystibryggjuna.


text:
Tíðindaskriv í sambandi við ársroknskapin hjá Tvøroyrar kommunu fyri 2017 Tvøroyrar býráð samtykti á býráðsfundi 22. mai ...
Spennandi verkætlanin hjá Sunnivu Gudmundsdóttir Mortensen, ið Tvøroyrar Kommuna hevur stuðlað, er nú farin av bakkastokki og heitt verður á tey, ...
Eftir øgiliga regnið í gjár, er at gleðast yvir frálíka veðrið í dag. Plantingardagurin við Stórá, ið átti at veri í ...
Sum liður í umhvørvisvikuni á Tvøroyri, verða áhugaverdir fyrilestrar skránni í fundarhølinum hjá Varðanum Pelagic í ...


text:
Føroyskt: Sonja úr Fugloy tlf:287172
Støddfrøði: Jona Højsted tlf: 220840
Danskt: Jóngerð Simonsen
Søga og kristni og: Betta tlf: 455815
Ítrótt gentur:
Ítrótt dreingir: Andrias Magnussen
Náttúra/tøkni: Torfinnur Hentze
Enskt: Hanna Sólbjørg
Handaverk og list: Unnur Fonn, Karl Johan Thomsen, Jógvan Brim og Katja Kjartansdóttir
Kór: Elsa Maria Lorentsen og Malan Heinesen
Eg vil siga stóra takk fyri hesa tíðina, eg eri sloppin at hava tykkara fittu børn. Vit høvdu ein serstakliga góðan túr saman í Mikladali, og vóru børnini fyrimyndarlig. Eg eri vís í, at túrurin hevur verið gevandi fyri flokkin og gagnar samanhaldinum frameftir.
Tit foreldur, sum bakaðu, skulu hava stóra takk. Nógv bleiv etið, so tað kom alt væl við ;)
Her eru nakrar myndir frá túrinum.
Eg ynski tykkum eina góða summarfrítíð.
V.h. Gunnvá
Góðu foreldur!
Kostur er sera týðandi fyri okkara gerandisdag, ikki minst hjá børnum okkara. Tað snýr seg ikki einans um at eta seg mettan og sløkkja tostan, men eisini hvørjum tú etur teg mettan av og sløkkir tostan við. Hetta hevur ávirkan á tannheilsuna og evnini at hugsavna seg.
Børn vita, hvat tey vilja hava, men tey vita ikki altíð, hvat er gott fyri tey. Tí hava tey brúk fyri vaksnum at taka nakrar avgerðir fyri tey, m.a. viðvíkjandi mati.
Tað er nógv søtmeti millum børn í skúlanum, og hetta sæst aftur í m.ø. tannheilsuni. Fyri at betra um hetta, vilja vit við hesum heita á tykkum foreldur um ikki at geva børnunum søtmeti í matpakkan og ikki lata tey hava pening við í skúla, so tey kunnu keypa sær eitthvørt í skúlatíðini. Hetta vil uttan iva betra um tannheilsuna og vælveruna annars.
Vónandi verður tikið væl ímóti hesum.
Vinaliga
Skúlin, skúlastýrið og skúlatannlæknin
BROYTING - Sonja kemur ikki aftur fyrr enn eftir summarfrítíðina.
Eg komi at taka tímarnar fyri hana, og havi flokslæraraábyrgdina hesa tíðina.
Um tit hava nøkur boð til mín, eri eg at hitta á tlf. 220099.
v.h. Gunnvá Dragaberg
Flokskonto
Avtalað varð á fyrsta foreldrafundinum í 1. flokki at stovna konto í Norðoya Sparikassa og flyta kr. 50,- hvønn mánað. Kontonummarið er 9865 3020627, og hon eitur 1. flokkur 2014-15. Lættast er at fáa sær fasta flyting. Tey, ið hava flutt frá byrjan, hava í juli flutt kr. 1.200,- tilsamans. Vinarliga set navn á næminginum í flytingina, so vit vita, hvør eigur peningin :)
Vinarliga
Tóra og Eystein


text:
Monmouth Borgin
Monmouth Borgin er ein borg í býnum Monmouth, høvuðsstaðnum í Monmouthshire, sum er í landsynnings horninum av Wales. Talan er um ein Stig 1 friðaðan bygning. Monmouth Borgin liggur tætt við miðbýin, hon er bygt á einum heyggi omanfyri Monnow ánna, aftanfyri handlar, høvuðs torgið og gøtur. Einaferð fyrr í tíðini varð borgin ein týdnignarmikil skansi, sum vardi markið. Henry V av Onglandi varð føddur har. Borgin fór illa undir Enska Borgarakrígnum (1642–1651) og skifti eigara tríggjar ferðir tað tíðarskeiðið. Eftir at borgin lutvís varð oyðiløgd vóru partar av henni endurnýttir til at byggja Great Castle House, sum fyrr hevur verið eitt sokallað Townhouse, har aðalin hevur búð, men nú er Great Castle House høvuðssæti hjá Royal Monmouthshire Royal Engineers og í bygninginum er eisini eitt savn, sum nevnist Regimental Museum.[1] Bert nakrir partar av borgini standa eftir, Stóra Tornið (Great Tower) og Høllin (Hall) og partar av múrunum standa enn omaná jørðini.
Myndir[rætta | rætta wikitekst]
Keldur[rætta | rætta wikitekst]
- ↑ Monmouth Castle and Regimental Museum. Accessed 23 December 2011


text:
Heimamissiónsforlagið (HMF) gevur út og selur kristiligar bøkur til andliga uppbygging.
Bíbliu-App, við Dahl/Viderø Bíbliuni, til iPhone, iPad og Android snildfonir frá Føroyska Bíbliufelagnum.
Møtir, gudstænastur og onnur kristilig tiltøk. Les meira...
Lýsingarprísir á kristin.fo eru bíligir. Ring ella skriva og fá eitt gott tilboð.
Bønarsíðan: Send tíni bønarevni til Kristin.fo og vit seta tað á hesa síðuna skjótast til ber...
Allahalgannahald á Vinnuháskúlanum
01.11.2017 - 08:02 - Tíðindaskriv
Allahalgannadag, mikudagin 1. nov. kl.14.00 skipar Føroyska Sjómansmissiónin fyri minningarhaldi teirra sjólætnu á Vinnuháskúlanum, Nóatún 2 í Havn.
Pól Michelsen, landsstýrismaður og Heri Joensen, prestur tala.
Aftaná verður farið niðan til minnisvarðan í Viðarlundini har kransur verður lagdur.
Øll eru vælkomin til minningarhaldið.


text:
Í dag spurdi ein, hvussu München eitur á føroyskum. Eftir øllum sólarmerkjum eitur týski býurin einki annað enn júst München á føroyskum, eins og á øllum
norðurlendskum málum, íroknað íslendskum, finskum og sámiskum. Men ikki á enskum, sum sæst omanfyri, og so slettis ikki á fleiri øðrum málum. Stuttligasti formur, eg havi varnast, er italskur. Bara nakrar hundrað kilometur suður úr München kalla tey býin Monaco di Baviera.
So er spurningurin, hvussu skúlabørn í Milano munnu finna fram til München, tá staðurin eitur so løgið navn sum Monaco di Baviera. Tann spurningin lata vit standa ósvaraðan, tí eingin myndugleiki kennir til, at hetta er ein trupulleiki. Og nú vit spæla okkum vit býarnøvnum á fremmandum málum, so er her er ein stuttlig roynd: Hevur tú stundir og áhuga, so er at Googla eitt
tilvildarligt býarnavn og skriva wiki afturat. Les so uppslagið á Wikipedia og hygg í breddan til
vinstru. Har er sami býur á øllum teim málum, sum eru virkin á Wikipedia, onkuntíð eisini á føroyskum. Plagi
onkuntíð at brúka nýnorskt sum mest ekstrema formin á okkara leiðum, men tað kann skifta, sum í
hesum italska føri omanfyri. Annars siga bókaforløg, ið gera atlas, at bara landanøvn og
ikki býarnøvn verða umsett, tá tílíkar bøkur verða givnar út á øllum heimsins málum.
Umframt landanøvn eru tað bara geografisk fyribrigdi, t.e. fjøll, vøtn, høv o.s.fr., ið verða umsett til tað málið, sum nú einaferð verður arbeitt í, men
bara tá hesi geografisku fyribrigdi fara um eitt landamark. Dømi um hetta er Meksikoflógvi, ið á sponskum eitur Golfo de México og á enskum Gulf of Mexico.
Hetta við at navngeva landafrøðilig nøvn og fyribrigdi annarleiðis, enn í viðkomandi landi, rópa tey klóku exonym
. Til dømis eru China og Germany ensk exonym fyri Zhongguo og Deutschland, sum á okkara máli kallast Kina og Týskland. Á Wikipedia er ein enskur listi
, sum vísur eitt úrval av landafrøðiligum nøvnum, soleiðis sum tey, ið tosa enskt, hava valt at brúka, til dømis býurin Cologne, sum á týskum eitur Köln. At broytingar eru og altíð fara at verða, tá umræður heimsins mongu landafrøðiligu viðurskifti í einum heimi, sum er alt annað enn statiskur, er hesin feski íslendski tekstur dømi um:
Frá Chile
eru íslendingar nú farnir at skriva Síle
. Í Íslandi siga og skriva tey eisini Gvæjana
fyri Suðuramerikanska landið Guyana
. Og so má eg reklamera eitt sindur fyri okkara føroysku
Wikipedia. Har er frítt fyri at skriva um München
á føroyskum:
Tað er bara í felag at vit skapa og laga okkara mál til praktiska
nýtslu. Eisini við hini føroysku Wikipedia.


text:
Innkomuvegurin er ein landsuppgáva
Tað er ein landsuppgáva at fíggja og gera vegir uttan fyri bygt øki og millum bygda. Tá tað almenna ger eina íløgu í Eysturoyartunnilin, so eigur tað almenna eisini at taka ábyrgd av teimum tilhoyrandi vegum, íð skulu gerast í hesum sambandi. Hetta er eisini galdandi, tá talan er um Tórshavnar kommunu.
Landsstýrismaðurin í samferðslumálum hevur nú svarað løgtingsmanni um innkomuvegin til Havnar. Í svarinum verður tað latið upp í hendi á Tórshavnar Býráð einsamalt at gera av, um vegur ella tunnil skal gerast ímillum Hvítanes og Havnina til ferðsluna til og frá Eysturoyartunlinum.
Tað verður upp til kommununa, um hon vil halda avtaluna, ella um hon heldur fara í holt við aðra loysn, sum borgarstjórin hevur umrøtt, leggur landsstýrismaðurin í samferðslumálum afturat.
Sagt verður í svarinum, at ongar tingingar hava veriðímillum landið og Tórshavnar kommunu um nýggja tunnilsleistin, ið borgarstjórin hevur nevnt.
Til hetta er at viðmerkja, at vit hava í fleri umførum biðið um fund við landsstýrismannin, men hetta hevur higartil ikki eydnast.
Sum borgarstjóri havi eg ábyrgd av, at tann besta loysnin verður funnin og tískil hava eg eitt ynski um troyta allar møguleikar. Mett verður, at fyriliggjandi loysn er vánaligasta loysnin, tí hon loysir ikki trupulleikarnar við ferðsluni í Havnini, men heldur hinvegin økir vegaloysnin um trýstið á verandi vegir, Hvítanesvegin, Sundsvegin og Villingardalsvegin.
Vit hava ikki læst okkum føst á eina endaliga loysn, men vilja bert tryggja okkum, at besta loysnin verður funnin. Tað má vera møguligt at fáa eina betri vegaloysn enn ta, sum fyriliggur. At brúka 220 mio til ein ringveg um Havnin til somu vegir at taka ímóti, er als ikki skilagott, tí hendan loysnin fordeilir onga ferðslu,
At enda viðmerkir landsstýrismaðurin, at ”vil kommunan heldur hava tunnil enn veg, kann tað forða fyri, at vegurin verður liðugur til tíðina. Ein onnur forðing er, at tað ikki fæst fígging til vegin, sum avtalað er gjørd um”.
Hetta ljóðar sum, at um kommunan víkir frá avtaluni og finnur aðra loysn, so stendur kommunan eftir við rokningini. Til tað er at viðmerkja, at innkomuvegurin óansæð valdu loysnina er ein landsuppgáva.
Fyrsta treyt fyri, at nøkur loysn kann finnast er, at landsstýrið raðfestir vegin og setir fígging av til endamálið. Enn sæst ongin játtan á landsins fíggjarlóg ella á játtanarkørmunum. Einasti viðspælari í hesum, ið hevur hildið sín part av avtaluni við at játta 27 mió k,rer Skálafjarðartunnilin.
Okkara vón er, at landsstýrismaðurin vil vera við til at finna ta bestu loysnina fyri innkomuvegin.
Annika Olsen,
borgarstjóri


text:
Búmerki
Heldin er búmerkið hjá Krabbameinsfelagnum og ímyndar virðisgrundarlagið hjá felagnum. heldin er gamalt føroyskt hjálparamboð, ið varð nýtt til at bera størri byrðar av hoyggi við.
Heldin bæði knýtir saman og loysir eina byrðu upp aftur. Júst soleiðis ynskir Krabbameinsfelagið at hjálpa tær, ið er ella hevur verið sjúk/-ur av krabbameini, so tunga byrðan gerst lættari hjá tær og tínum at bera.
Niðan fyri síggjast myndir frá forngripasavninum.
Tveir menn við stórum byrðum á baki
Ein held við reipi í


text:
Kristian Michelsen á landsliðnum
Jan Smedemark | 20/04/15
Kristian V. Michelsen, ið fyri stuttum var úttikin til U17 landsliði, spældi sín fyrsta landsdyst í gjár.
Í døgunum 18-19-21 Apríl er FSF vertur, fyri altjóða UEFA kapping, fyri U16 landsliðið hjá dreingjum. Og tá føroyska landsliði í gjár spældi mótið Wales, var okkara 14 ára gamli Kristian V. Michelsen við frá byrjan. Kristian spældi allan dystin í miðverjuni.
Kristian er ímillum yngru leikararnar á U16 landsliðnum, leikarirnir hjá Føroyska landsliðnum eru frá 1999-2000, meðan leikarirnir umboðandi hini londini sum oftast eru føddir tríggjar teir fyrstu mánaðirnir í 1999.
Vit í TB ynskja tær, Kristian hjartaliga tillukku við tíni fyrstu landsliðsluttøku og góða eydnu framyvir.


text:
Bátar
Árnafjarðar róðrarfelag eigur 3 bátar, tvey átta-mannafør, og eitt fimm-manafar.
Annar er bygdur í 1965 av Niclas í Koltri, og hevur vunnið nógv steyp, millum annað FM steyp til ognar fyri at hava vunnið FM heitið 3 ár á rað, 1966, 1967 og 1968.
"Gamli Árnfirðingur 1965"
Hin báturin er bygdur í 2007 av Sámali Hansen, og var hann navn givin 12 mai 2008 av Torleif D. Justinussen, sum var tann sum róði flestu róðrar í tí gamla Árnfirðingi, sum róði í 60 inum, og hetta nýggja 8 mf. luttók í 2007, og gjørdist nummar trý í Føroya meistaraskapinum.
"Nýggji Árnfirðingur 2007"
Fimm mannafarið er lati felagnum 2008, og fer felagið í 2008 á fyrsta sinnið at royna seg við 5mf. róðrinum.
Báturin fekk navn leygardagið 19 apríl, og var tað Lilly Hansen sum gav 5 mf. navn "Katla".
Vit høvdu eina navnakapping, og komu áleið 80 uppskot inn, og trý uppskot um navnið "Katla", tað var
ein samd navnanevnd sum valdi navnið "Katla" eftir gamla Tingstaðnum omanfyri Árnafjørð.
Tey sum høvdu uppskot um navnið "Katla" vóru.
- Miriam Asham Olsen, Árnafjørður
- Thurid í Buð, Árnafjørður
- Julius Steffensen, Kollafjørður
"Katla 2008"


text:
Føroysk fólkabókasøvn hava fleiri tænastur til tín, sum er lesandi ella starvast á einum skúla.
Arbeiðspláss fyri lesandi
Umframt vanligar bókasavnstænastur, sum eru nærri lýstar niðanfyri, so kann Bókasavnið við Løkin bjóða sera góðar arbeiðsumstøður. Vit hava pláss til tín at sita her heilar dagar og lesa ella arbeiða við tíni uppgávu. Her eru pláss til bólkaarbeiðir, borð har tú kanst sita avskermaður og hugsavna teg, hugnaøkir har tú kanst halda ein støðg og fáa eitt prát afturvið ókeypis kaffi ella temunni. Eisini hava vit uppvørpu og umstøður at halda framløgur, um tú ella tínir lestrarfelagar hava tørv á hesum. Vit hava sjálvsagt tráleyst netsamband og møguleika at prenta út.
Videofundir
Tað nýggjasta tilboðið á Bókasavninum við Løkin er Videofundarútgerð, sum kann brúkast eftir avtalu. Við hesi útgerð kunnu tit t.d. samskifta við lærarar ella næmingar aðrastaðni í Føroyum ella uttanlanda, td í sambandi við vegleiðing undir uppgávuskriving. Til ber eisini at síggja fyrilestrar, undirvísingar ella annað, sum tit hava funnið á netinum.
Vit gleða okkum at síggja fleiri lesandi vitja og brúka bókasavnið, sum teirra arbeiðspláss.
Vit eru tykkara sparringspartnarar!
Vælkomin!
Vanligar bókasavnstænastur
Landsbókasavnið er høvuðsbókasavn fyri føroysku fólkabókasøvnini. Tey hava skriva eitt nágreiniligt yvirlit yvir hvørjar tænastur eru til lesandi og lærarar.
Hesar tænatur bjóða vit eisini á Bókasavninum við Løkin. Tú kanst skriva til okkara á teldupost: svend@runavik.fo ella ringja á telefon: 477 337 ella á fartelefon 288 900. Vit eru eisini á facebook.
Landsbókasavnið skrivar soleiðis um bókasavnstænastur:
Ert tú lærari ella næmingur?
Landsbókasavnið og skúlaverkið
Sum høvuðsbókasavn fyri alt landið veitir Landsbókasavnið eisini bókasavnstænastur til næmingar og lærarar í miðnámsskúlum og í framhaldsdeild fólkaskúlans.
Tað ber til at leita eftir tilfari, sum Landsbókasavnið eigur, í
Hava tit brúk fyri tilfari, kunnu tit koma á Landsbókasavnið. Fyrispurningar kunnu altíð sendast til utlan@savn.fo ella við at ringja til 340525.
Minnist til at koma í góðari tíð eftir tilfari, tá ið tit t.d. skulu undir at skriva eina uppgávu.
Spyr bókavørðin
Alt døgnið ber til at senda inn fyrispurningar til ein bókavørð á Landsbókasavninum. Fyrispurningarnir kunnu eitt nú snúgva seg um bókmentir (bøkur, greinir o.tíl.), almennar upplýsingar um mangt og hvat, ella um vegleiðing í at nýta okkara tænastur, t.d. leiting í bókasavnsgrunnum ella á netinum. Fyrispurningarnir verða svaraðir skjótast til ber.
Uppgávuhjálp
Til skúlanæmingar í framhaldsdeild fólkaskúlans og í miðnámsskúlunum, ið eru komnir í ta støðu, at teir (kanska á fyrsta sinni) skulu skriva eina uppgávu, hava vit heimasíðuna “Hjálp! Eg skal skriva uppgávu!”. Har ber til at lesa, hvussu ein fer í holt við fyrireikingarnar til uppgávuna, og har eru eisini savnað nøkur leinki á alnetinum, har tað skuldi borið til at funnið tilfar ella fingið góð hugskot ella íblástur.
Endamálið við síðuni er serliga at eggja næmingum at brúka bókasøvnini, ikki minst tá ið teir skriva uppgávur. Bókasøvnini eru jú á tremur við tilfari um alt, ið hugsast kann.
Elektroniskar bókasavnstænstur – EBI
Elektroniskar bókasavnstænstur eru tíðarrit, greinir, bøkur, handbøkur o.tíl., sum eru at finna á netinum. Í Føroyum hava nøkur bókasøvn og nakrir skúlar tikið seg saman um at halda nøkur av teimum frægastu verkunum, sum verða boðin út á netinum. Tey flestu av hesum verkum kosta, og er atgeingið tí avmarkað til tey bókasøvn og skúlar, sum eru við í samstarvinum. T.v.s. at tú mást vera td. á bókasavninum fyri at kunna leita í hesum grunnum. Tó ber til at brúka hesi trý heima eisini: Tíðarrit.fo, Faktalink.dk og Forfatterweb.dk
Bókasavnskunning
Landsbókasavnið skipar javnan fyri bókasavnskunning. Er talan um skúlaflokkar, ber til at bíleggja tíð til kunning á 340525.
Tað ber eisini til hjá bókasøvnum, skúlum og stovnum at heita á fólk frá Landsbókasavninum at koma at undirvísa teirra lánarum/brúkarum í leiting við bókasavnsskipanini Aleph.
Skriv et svar
« Ímeðan vit bíða eftir arbeiði Videofundir í bestu góðsku »


text:
Snorri Brend
30.05.2014 - 15:03
Tíðindi > Mentan > Bygdamentan
Tað verður sum í gomlum døgum í Hovi, nú Víkingadagar eru á skránni í hesum døgum.
Her er lagt upp til at geva fólki eitt lítið innlit í ein part av tilveruni hjá teimum navnframu víkingunum.
Hetta verður gjørd við ymiskum tiltøkum – millum eisini vápnaleiki fleiri ferðir um dagin.
Forvitnisliga tiltakið byrjaði í gjár, og heldur fram heilt til sunnudagin.
Millum tey spennandi tiltøkini í dag er ein gongurtúrur seinnapartin niðan til Grásteinar og Havgrímsgrøv. Gingið verður framvið Kirkjujørð, har søgnin sigur at fyrsta katólska kirkjan í Føroyum stóð – hesa kirkjuna, ið Leivur Øssurson lat byggja konu síni, Tóru Sigmundardóttir.
Í kvøld koma haraftrat 10 víkingar úr Íslandi og aðrir luttakarar norðanfjørðs, og verður tá hugnaløta í bygdini.
Í morgin verður eisini gongutúrur og onnur tiltøk bæði fyri børn og vaksin, og so enda víkingadagarnir sunnudagin.
At enda kann verða nevnt, at í gjárkvøldið varð ein rúnarsteinur yvir Havgrím og heimsins elsta tingstað avdúkaður, við eitt tiltak har Hergeir Nielsen flutti fram røðu.
Meiri fæst at vita um skránna HER.


text:
Orð og lag: Martin Joensen
Eg síggi teg vála eftir vegnum,
ígjøgnum regnið sært tú ikki meg.
Eg hoyri látur mitt í døkka degnum,
– Gud veit at eg ikki skilji teg.
Tú málar ælabogar, har eg síggi svørt skýggj,
tú stjørnar symfonium mitt í hvirlunum,
– eingin er sum tú.
Kanst tú siga mær, hvat tað er mær bagir?
Kanst tú lána mær látur tín í kvøld?
Eg vil flýggja til tínar gyltu staðir,
har mannasálin aldri verður køld.
Tú hevur givið mær nógv meir, enn eg kann bera,
tú hevur lokkað ljósið inn um mínar dyr,
– eingin er sum tú.
Tey siga, at tú ikki ert sum hini,
og eg svarið bert: Várharra havi lov!
Nú fái eg ein muss frá mínum vini,
og eg teski troyttur: legg teg nú og sov!
Á tínum songarstokki hómi eg ein eingil,
og eg veit, at hann heldur vakt í nátt,
– eingin er sum tú.


text:
Hetta vikuskiftið hevur longu verið fjøltáttað. Fríggjadagin var arkitekta- og listatiltakið Millum Kongaminnið og kitsch
í Norðurlandahúsinum. Seinni um dagin var fráfaringarsamkoma fyri Helga Fossadal í Listaskálanum og á sama staði legði Mikael Wivel fram bókina Sekel
um føroyska myndlist í hundrað ár. At sodna allar hesar mentanarligu upplivingar rýmdi eg sjálvur fjórði til Klaksvíkar at eta vaflur og lata Havn vera Havn. Eina løtu í hvussu er. Men ein tanki bleiv við at spøkja. Ein tanki, sum eg ikki fekk bilbugt við fyrr enn langt um leingi. Meir um hann, henda illavorðna tanka, í endanum.
Fríggjadagurin byrjaði við at Helena Dam á Neystabø, landstýriskvinna í mentamálum, við vælvaldum orðum setti ráðstevnuna Millum Kongaminnið og kitsch í Noðurlandahúsinum. Síðani helt danski arkitekturin Lars Gemzøe ein hugvekjandi fyrilestur um rúm í miðbýnum kring allan knøttin, fyrst og fremst fyri fólk sum ganga og súkkla. Her var veruliga nakað at læra fyri miðbýin í Havn og Klaksvík, sum í báðum førum er steindeyður. Gemzøe endaði við einum brævi frá Søren Kierkegaard, har hann minnir svigarinnuna á at ganga. Fyrst og femst at ganga.
Gunnar Hoydal, fyrrverandi býararkitektur í Havn, helt ein eins hugvekjandi fyrilestur um Havnina og setti spurnaðartekin við at bilar skulu sleppa at taka alt plássið úti á Reyni, at Havnará enn ikki er opnað og at Vaglið er so deytt, so steindeytt. Tíanverri loftaði eingin úr Býráðnum hesum spurningum.
Jógvan Arge, formaður í Mentamálanevnd Tórshavnar Býráðs, greiddi frá, hvussu list er fastur partur av stórum bygningum í Havn, sum í skúlanum við Løgmannabreyt og á Hamrinum á Argjum. Hann fekk eisini nakrar kontantar spurningar frá listafólkum, til dømis Tróndi Patursson, um hvør gav faklig ráð, tá list bleiv keypt og sett upp á torgum og strætum. Gott kjak, sum gav góðar vónir um arkitektoniskt og listarligt samstarv í Havn.
Ole Wich hevði eina stuttliga og ikki sørt prikandi framløgu við trimum skotum, sum hann nevndi The Good, The Bad and the Ugly
, har hann m.a. vísti fram eitt egið uppskot um Húkin
í rundkoyringini í Klaksvík.
Ole Jensen legði til rættis bólkaarbeiði undir heitinum Frá hugmynd til mynd
, har luttakararnir vóru settir í tíggju bólkar og skuldu finna dømi og síðani taka støðu til fyrisitingarlig og listarlig viðurskfti, tá ið list um ræður í almenna rúminum. Fyrireikararnir fara nú at savna skrivini frá bólkunum og seta tey í ein manual, ið kann greiða flest øll viðurskifti og ábyrgdir í hesum sambandi. Spennandi, um hetta fer at eydnast.
So fóru vit øll oman í Listaskálan at siga Helga Fossadal farvæl og keypa nýggju bókina hjá Mikael Wivel Sekel
um føroyska list í hundrað ár. Bókin tykist eins áhugaverd og hon er drúgv. Ikki minst perman, sum er eftir Øssur Johannessen. Spennandi og óvæntað.
Men so er tað framløgan. Høvundurin gav vertinum í Refleksjón eina sovorðna skortfleingju, at eg mundi mist ondina, har eg stóð og lýddi á í meiri enn ein tíma við røðum og ringari inniluft. Høvundurin legði eftir Heina í Skorini fyri at vera eftir Helga Fossadal og javnmeta hansara starv í sjey ár við útlegdina hjá ísraelsfólki í Egyptalandi á sinni. Ein oyðimarkargongd. Eg má siga at eg skilji ikki orðini ella tilsipingina. So púra slettis ikki. Verturin fyri samkomuni gav við sama høvið fráfarandi stjóranum eina so dygga og treytaleysa álitisváttan, tí hann hevði ikki verið frammi í miðlunum um Listasavnið javnt og samt, sum onnur, øll hesi sjey árini. Javel, at gera tøgn til dygd. Kom í tankar um eina klummu í Sosialinum, sum min kæri starvsfelagi Dorit Hansen einaferð skrivaði Tøgnin rular. Tann, ið tegir mest hevur størstu maktina. Jú, her gekk sjón fyri søgn. Tøgn kemur á ting, tí tøgnin rular. Til tess at fáa hesa óunnuligu niðurstøða at sodna, rýmdi eg til Klaksvíkar at fáa vaflur frá Ige, Kristian Sigurd og Elsu. Vaflurnar í Klaksvík smakka betur enn listaumhvørvið í Havn.


text:
Umboðsmaðurin hevur kannað, hvussu aðalráðini viðgera umbønir um alment innlit. Endamálið var at kanna møguligar skipanarligar feilir ella óhepnar mannagongdir.
Í kanningini hevur umboðsmaðurin viðgjørt spurningar um m.a. vantandi svar um innlit í starvssetanarmál, meirinnlit til fjølmiðlar, um serstaka lógaráseting, um tagnarskyldu, óneyðuga umbøn um nágreinan og um vantandi ekstrahering. Somuleiðis spurdi umboðsmaðurin aðalráðini um innlit í samráðingarmál, vantandi heimild at sýta innlit í nøvn, innlit í mál um psykiskan sjúkling og mál um lóggávu.
Umboðsmaðurin vísir í fleiri førum á, at hóast fult innlit ikki er givið, sæst ikki í málinum, hvørji skjøl, aðalráðini ikki hava latið innlit í, ella hvørjar upplýsingar aðalráðini hava hildið aftur. Heldur ikki sæst, um innlit er givið í øll skjøl í málinum, ella um aðalráðini hava latið vera við at geva innlit í nøkur skjøl ella ikki hevur latið upplýsingar frá sær.
Umboðsmaðurin heldur seg ikki kunna gera eina samlaða niðurstøðu um, hvussu aðalráðini umsita regluna um meirinnlit. Í onkrum føri verður innlit latið í øll skjøl, uttan tað sæst, at spurningurin um meirinnlit er viðgjørdur sjálvstøðugt, eins og dømi eru um, at myndugleikin sýtir fyri meirinnliti, eftir at hava fingið áheitan um at lata meirinnlit. Tí kann staðfestast, at aðalráðini í fleiri førum hava givið meirinnlit, hóast skjøl ella upplýsingarnar ikki vóru fevnd av innliti.
Umboðsmaðurin metir ikki grundarlag vera fyri at gera eina samlaða niðurstøðu um umsitingina, grundað á feilir, sum koma fyri í einstøkum førum. Tó heldur umboðsmaðurin orsøk vera til at varpa ljós á, at myndugleikar í tveimum førum hava latið innlit í upplýsingar, sum eru at meta sum viðkvæmar upplýsingar um privat viðurskifti hjá einstaklingum, og sum ikki eru fevndar av rættinum til innlit.
Umboðsmaðurin var í tveimum førum ósamdur við myndugleikar um undantak frá regluni um at lata innlit í skjøl og upplýsingar. Annað málið snúði seg um innlit í eitt innanhýsis telefonnotat hjá Vinnumálaráðnum og ekstraheringsskyldu, meðan hitt málið snúði seg um heimildina at sýta innlit í málið um limaskap í WTO.
Umboðsmaðurin hevur eisini viðgjørt heimildina hjá myndugleika at krevja gjald fyri avrit av skjølum í sambandi við umbøn um innlit. Umboðsmaðurin vísir á eitt mál, har peningur uttan heimild er kravdur fyri avrit av skjølum.
Samanumtikið metti umboðsmaðurin, at málsviðgerðartíðin yvirhøvur var stutt hjá aðalráðunum at avgreiða umbønir um alment innlit. (LUM 15/00060)


text:
Navn: Grani 4
Skrásetingar nr.: FR05101
Folağur: 20. mai 2005
Kyn: Greğingur
Litur: Svartbrúnur
- Hevur litgenini Ee aa toto
Stongmát: 121cm apríl 2010
Sinnalag: Róligur, blíğur og ímøtikomandi. Góğur at fáast viğ. Stabilur og aktar sera væl undir ryttara. Blívur spentur og gneggjar nógv, um hann sær ryssur, men aktar allíkavæl.
Eigari: Anna Louisa Joensen - Argir
Fortíğ: Hann varğ folağur á Dímun í ár 2005, men har var longu ein greğingur (Klettur) so antin mátti Grani geldast, ella kundi hann blíva seldur av oynni. Hann bleiv so seldur til Onnu Louisu og flogin til Havnar viğ tyrluni tann 22. desembur 2005. Summariğ 2006 bleiv hann sigldur til Suğuroyar, og settur saman viğ Rana í haganum hjá Petur Karl.
Summariğ 2008 stóğ hann saman viğ Skakku.
Heystiğ 2008 fór hann til Sandoynna at vera.
Summariğ 2010 stóğ hann úti á Kirkjubø saman viğ Brynju.
Veturin 2010/2011 fór hann aftur til sandoynna
Summariğ 2011 fór hann til Sandvík at standa saman viğ Disu3
Veturin 2011/2012 stóğ hann á Hagaleiti viğ Leirvík.
Summariğ 2012 stóğ hann í Gomlu Hoyvík saman viğ Bestlu.
Avkom:
Neisti - FR09107
Askur - FR12103
Froyur - FR13105
Hersi 2 - FR16105


text:
Orð: H.C. Sthen
Týtt: Jákup Dahl
Guð, eftir tær mær leingist,
av sorg mítt hjarta treingist,
øll lít mín er á tær;
orð títt má troyst mær bera,
tín náði lívd mín vera,
o, Harri, tú várkunna mær!
Stór freisting á meg herjar,
og synd meg illa nervar,
Guð, bjarga mær frá teim!
Í deyða sum í lívi
eg glataður ei blívi,
men komi frelstur til tín heim!
Eg sút í hjarta beri,
tí nógva synd eg geri;
men Jesus er mín troyst.
Eg bert á hann vil víkja,
hann vil meg aldri svíkja,
tí blóð hans hevur út meg loyst.
Mær lívsins harri mildi
tú, Jesus, vera vildi,
vælsignað er títt navn!
O Harri Jesus, blíði,
ver altíð mær við síðu,
so far mítt kemur væl í havn!
Mín Guð, sum læt meg skapast,
o, lat meg ikki glatast,
øll vón mín er til tín!
Guðs sonur, sum meg loysti,
hjálp tín meg altíð troysti,
kom tú við náð og kraft til mín!
Guðs andi, tú mær ráði,
gev vísdóm mær og náði,
gev hug at fylgja tær,
hjálp mær mítt verk at gera,
styrk meg mín kross at bera,
og lut gev í Guðs himni mær.


text:
Tá eg ein pinkalítil drongur var,
gav omma mær oyna gavø fra sær:
Tvær silvurklokkur festar í oyn ring,
og segði mær, at hetta var mín dingeling.
Mín dingeling, mín dingeling,
eg vil spæla við mín dingeling
mín dingeling, mín dingeling
eg vil spæla við mín dingeling.
Oynaferð eg klintraðist í bakkanum,
tá misti eg takið, fór eftir nakkanum,
eg lendi so hart, føldi pínu og sting,
men eg helt fast um mín dingeling.
Mín dingeling…..
Oynaferð, eg svam framvið gravaraa,
ta undir mær eg floyri stórar krabbar sa,
eg bloyv so kløkkur, svam bara í ring,
við baðum hondum haldandi um mín dingeling.
Mín dingeling…..
Hesin sangur er so søtur og rarur,
so gerið so væl og verið klarir,
og syngið við, ta ið eg sigi: »Sing«,
ella mugu tit spæla við tykkara egna dingiling –
Mín dingeling, ja, mín dingeling,
ongin skal spæla við mín dingeling,
mín dingeling, ja, mín dingeling
eg vil sleppa at spæla við tykkara dingeling !


text:
2. jul
Freist hjá feløgum at lata inn sjálvuppgávu til TAKS
2. jul
Freist hjá feløgum at lata inn roknskap til Skráseting Føroya
10. aug
Seinasta freist at skráseta og gjalda MVG fyri 2. ársfj. 2018
20. aug
Freist at lata inn umsókn um studning til seyðakjøt, 2. ársfj. 2018
12. nov
Seinasta freist at skráseta og gjalda MVG 3. kvartal 2018
20. nov
Freist at lata inn umsókn um studning til seyðakjøt, 3. ársfj. 2018
11. feb
Seinasta freist at skráseta og gjalda MVG 4. kvartal 2018
20. feb
Freist at lata inn umsókn um studning til seyðakjøt, 4. ársfj. 2018


text:
15.12.2016 |
Jólahald í skúlanum á Giljanesi
Mánadagin og Týsdagin í komandi viku, enda vit fyrru hálvu av skúlaárinum við okkara vanliga jólahaldi. Haldið byrjar longu í dag við at 3.flokkur framførir sjónleik fyri foreldrum.
Klokkan 17 seinnapartin í dag framførir 3.flokkur sjónleikin "Tað minsta jólatræðið". Foreldur og avvarðandi eru vælkomin til sýningina, sum verður í Bygdaskúlanum í Miðvági.
Børnini møta klokkan 16:00
Mánadagin verður jólahald inni á Giljanesi.
1.-3. flokkur eru í skúla frá 8:30-10:30 (Tey, sum framføra, møta klokkan 08:00)
4.-10. flokkur eru í skúla frá 10:30-12:30
Almenn sýning verður klokkan 19:00
Týsdagin verður kirkjugongd í Miðvágs kirkju klokkan 10:00. Tá fáa næmingar í 6.-10. flokki karakterblað.


text:
Kjógvi (lat. Stercorarius parasiticus L; da. Spidshalet Kjove) — kjói — er nakað størri enn tjaldur. Flestu eru bara brúnir, men summir eru búkhvítir, teir eru kallaðir hvítkjógvar. Báðir eru tó sama slagið. Stundum eru tveir makar báðir brúnir, stundum er annar brúnur og hin hvítkjógvi, og stundum eru báðir hvítkjógvar.
Kemur fólk um vegir, har sum hann eigur, kastar hann seg niður á vøllin og lemjir seg, sum hann skuldi verið veingjabrotin; koma tey nærri at reiðrinum, flýgur hann í loft og skjýtur seg við ferð niður yvir tey, til at sláa tey við veingjunum. Hann ger sær reiðrið har, sum væl av øðrum fugli eigur um vegir, tí
hann etur bæði egg og ungar og er yvirhøvur ein ræðuligur ránskroppur. Mýrisnipu skjýtur hann seg niður á, sum hon liggur á reiðrinum, og tað so hart, at sleppur hon sær ikki undan, so verður hon ryggbrotin. Snúiligur er hann í lofti, so flestu hagafuglar noyðast at lúta fyri honum; men spógvin er enn snúiligari, og tuskar hann av, til hann má dvína.
Úti á sjónum eltir hann ritu, berjir hana við veingjum og nevi, til hon má spýggja upp tann matin, hon hevur í kjósini, og tað loftar hann so og svølgir. Hann verpur 2 ella 3 brúnlig ella grønlig egg við dimmum blettum og vermir ½4ðu til 4 vikur. Ungarnir eru fyrst morgráir, brúnflekkutir, tá ið teir eru floygdir. Úr sama reiðri koma stundum ein hvítkjógvi og ein dimmur. Um veturin fer hann suður at heitum londum og heldur seg har úti á opnum havi.
Úr: Mikkjal á Ryggi: Fuglabókin, Dýralæra II. 1951.
Kjógvasløgini líkjast másasløgunum í vakstrarlagi, men hava stóran spískan krók á nevinum og sterkar, hvassar og krókutar kløur, — tað vísir, at rovfuglakyni er í teimum. Veingirnir eru einskila stórir, og teir flúgva so skjótt, at fáir fuglar kunna sleppa undan teimum. Aftur úr velinum hava teir, uttan skúgvur, tvær langar fjaðrar, snældan nevndar. — Másasløgini og kjógvasløgini verða ofta sett saman í ein bólk, sum er kallaður teir vongstóru ella stórveingir.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Ovast sæst hýruvognsførarin Kevin við altjóða Freedom Wall í Belfast, har frælsissinnaði ung úr øllum heiminum møtast at mála. Niðri undir vísir Kevin minnstalvuna fyri The Clonard Martyrs við samnevndu katolsku kirkjuna í Belfast (Myndir: Birgir Kruse)
Í dag, langafríggjadag 2008, eru 10 ár síðani The Good Friday Agreement tók við í Norðurírlandi. Friður valdar í Belfast og katolikkar og protestantar arbeiða í felag. Men undir yvirflatuni lúrir vandin.
Fólk rætta meg, longu eg nevni The Good Friday Agreement. "Tað eitir the Belfast Agreement" siga tey. Eg nikki og yvir fyri sambandssinnaðu norðurísku protestantunum viðurkenni eg málsliga mistakið.
Men tá eg seinni spyrji tjóðskaparsinnaðar katolikkar um vegin til Londonderry, eri eg um at verða kjølhálaður. "Tað eitir Derry. Einki London her!" siga tey avgjørd og peika á vegaskeltini, har London-parturin er sproytaður við svørtum grafitti.
Her búgva fólk, sum alt teirra lív hava havt the Troubles sum dagligt yrki. "Eg vaks upp í Ballymurphy í Vesturbelfast og tað ringasta eg visti var tá eg skuldi heim at eta døgurða. Hugsa tær um bretskir hermenn komu framvið og eg varð snýttur fyri møguleikan at kasta við steini og bumba við fløskum?" Orðini eigur Kevin, sum fyrst og fremst er katolikkur, síðani loysingarmaður og í triða lagi hýruvognasførari hjá West Belfast Taxi Association.
Vit eru javnaldrandi og uppvaksnir í Norðuratlantisku grannalondunum Írlandi og Føroyum. Umframt ein felags søguligan uppruna, hava vit í prinsippinum øll stríðsmál í felag. Loysingarrørsluna, átrúnaðin, flaggið, og málið. Men tað er bara í prinsippinum. Tí á gøtuni, millum fólk, enda allar samanberingar.
Hjá føroyingum er Belfast og Norðurírland hin mest sjáldsama upplivingin. Tí vitji eg so fegin henda næsta granna fyri sunnan. Fyri málleysur at fáa sjón fyri søgn og uppliva, hvat tjóðskaður, átrúnaður og stættarstrið kann gera við fólk. Eitt ævintýr úr okkara næsta veruleika.


text:
Svartkjaftaskipini rímdu vegna fiskaloysi
vinna19-03-2017 - 14:56 - Jóanis Nielsen
Tróndur í Gøtu og Jupiter leitaðu alla farnu viku eftir svartkjafti í føroyskum sjógvi, men funnu einki. Nú eru teir ávegis suður á leiðina vestur úr Írlandi, teir verða á fiskileið í nátt ella í morgin, eisini er Høgaberg ávegis suðureftir.
Finnur Fríði loysti av Fuglafirði í nátt, teir eru enn í føroyskum sjógvi, men fara helst somu leið sum hini skipini.
Christian í Grótinum roynir í ES-sjógvi vestur úr Írlandi, Norðingur kemur á fiskileið har tíðliga í kvøld.


text:
Kirkjubøkur
Ein kirkjubók ella ministerialbók inniheldur upplýsingar um tær kirkjuligu hendingarnar í einum prestagjaldi – upplýsingar um føðing/dóp, konfirmatión, vígslu og deyða/jarðarferð.
Elstu ásetingarnar fyri Føroyar, um at prestar skulu føra kirkjubók, eru í § 2-8-7 í norsku lóg hjá Christian V frá 1687. Elsta kirkjubókin í Føroyum er fyri Eysturoyar prestagjald, og hon er eisini frá 1687. Um hetta er av tilvild ella ikki, vita vit ikki, men í øllum førum komu kirkjubøkur fyri hini prestagjøldini nógv seinni - Sandoy 1719, Suðuroy 1745, Suðurstreymoy 1757, Norðoyggjar 1760, Vágoy 1797 og Norðstreymoy 1816.
Til 1913 vóru Føroyar býttar upp í 7 prestagjøld:
1) Norðoya Prestagjald
2) Eysturoya Prestagjald
3) Norðurstreymoyar Prestagjald
4) Suðurstreymoyar Prestagjald
5) Vága Prestagjald
6) Sandoyar Prestagjald
7) Suðuroyar Prestagjald
Í dag eru 14 prestagjøld í Føroyum við 60 kirkjum og 60 kirkjuráðum.[1]
Eldru kirkjubøkurnar[rætta | rætta wikitekst]
Elstu kirkjubøkurnar eru ikki skipaðar einsháttað. Summir prestar førdu kirkjubókina kronologiskt, og aðrir býttu bókina upp eftir kirkjuligum hendingum. Ymiskt er eisini hvussu nógv stendur í bókunum. Summir prestar skrivaðu eisini m.a. trúloving, kirkjugangskonur og skriftarmál í kirkjubókina. Í 1814 komu nýggjar reglur fyri kirkjubóksføring, men hesar reglur vórðu ikki allar fylgdar í Føroyum og síggjast ikki aftur fyrr enn í 1816.
Nýggju bøkurnar eru forprentaðar og hava eina fasta raðfylgju:
1) Fødd dreingjabørn
2) Fødd gentubørn
3) Konfirmeraðir dreingir
4) Konfirmeraðar gentur
5) Vígd
6) Deyðir menn
7) Deyðar kvinnur
Í kirkjubókunum var nú eisini pláss sett av til "tilgangsliste" og "afgangsliste" og "jævnførelsesregister". "Til- og afgangsliste" er yvirlit yvir tey, sum fluttu úr og í prestagjaldið, og "jævnførelsesregister" er navnaskrá, sum vísir til, hvar persónarnir eru skrásettir í kirkjubókini. Allir prestar hava tó ikki dagført hesar teigar eins væl.
Í 1814 kom eisini krav um, at kirkjubøkurnar skuldu førast í tveimum eintøkum - ein høvuðsministrerialbók, sum presturin skuldi føra og ein kontra- ella duplikatministerialbók, sum deknurin skuldi føra. Við tí grundgeving, at deknarnir flestu staðni í Føroyum dugdu so illa at skriva og annars fingu lítla og onga samsýning fyri arbeiðið sítt, vórðu hesi boðini bert fylgd í Tórshavn. Í 1844 fóru tó øll prestagjøld í Føroyum at føra kontraministrerialbøkur.
Nýggjaru kirkjubøkurnar[rætta | rætta wikitekst]
1. januar í 1893 vórðu kirkjubøkurnar í øllum prestagjøldum býttar um við nýggjar. Tær innhalda fleiri upplýsingar enn tær gomlu. Tá kom t.d. krav um, at starv og føðistaður hjá deyðum skuldi førast í kirkjubókina. Eisini vórðu kirkjubøkurnar tá býttar í tvey, soleiðis at ein bók er fyri føðingar og ein fyri konfirmerað, vígd og deyð.


text:
25. Mai 2018
Eitt filmsklipp frá degnum: ...
25. Mai 2018
Her eru myndir frá Rørslufagnaðinum, ið var á Vaglinum fríggjamorgunin 25. mai 2018 ...
25. Mai 2018
“Tað var rørandi at hoyra, at øll kundu vera við, eisini tey við stavi og høkjum, og tí valdi eg at luttaka. Eg eri sera glað fyri, at eg gav mær sjálvari stundir til at vera við, tí hetta er eitt fantastiskt tiltak.”
23. Mai 2018
At røra seg er gott.
At gera tað saman við øðrum er enn betri
Og at gera tað á ein stuttligan, meiningsfullan og litríkan hátt, er ein sonn frøi
23. Mai 2018
Útivika 22. til 25. mai. Skráin hjá P40 á Landssjúkrahúsinum
20. Mai 2018
Triðja brotið í røðini For hundin, eri eg bundin? er við Vár Erlingsdóttir Eidesgaard. Í løtuni leggja vit út filmsklipp við kendum persónum, har hesir eru við til at varpa ljós á bundinskap.
11. Mai 2018
Annað brotið í røðini For hundin, eri eg bundin? er við Hera Joensen. Tær komandi fýra vikurnar verða filmsklipp við kendum persónum, har hesir eru við til at varpa ljós á bundinskap. Hini klippini eru: alkohol og doping. ...
08. Mai 2018
Komandi ABC tiltøkini verða longu í mai. ABC verður t.d. partur av umhvørvisátakinum “Slóða fyri” í Klaksvíkar kommunu, og Fólkaheilsuráðið skipar saman við Tórshavnar kommunu fyri einum stórum ABC tiltakið síðst í mai, ið eitur “Rørslufagnaður”.


text:
Vinnutíðindi
Avtalan heldur – hon er ikki hol í høvdið
29. Mai 2016
Gamlar perlur: Tað er ikki hol í høvdið, at privati tunnilsbólkurin útvegar eina milliard til Eysturoyar-tunnilin. Týskur ráðgevi var í í hesum sambandi í Føroyum týsdagin, og kunnaði seg um støðuna. Símun Johannesen, borgarstjóri, váttar, at limirnir í tunnilsbólkinum hava fingið 150 túsund kr., og fáa 300 túsund kr. aftrat, tá sáttmáli verður undirskrivaður, men hann hevur onki boð uppá hvussu bólkurin hevur fingið prosjektið burturúr Eik-Grunninum, sum ikki enn er kannaður, segði Símun Johannesen, borgarstjóri í Nes kommunu í blaðnum 20. mai 2011.
les meir
Semja um handverkarasáttmálanFøroya Handverksmeistarafelag og Føroya
06. Okt 2012
Arbeiðsgevarafelag undirskrivaðu í gjárskvøldið (mikukvøldið 4. oktober 2012) nýggjan handverkarasáttmála við Føroya Handverkarafelag og Landsfelag Handverkaranna. Umframt sáttmálatillagingar og dagføringar, m.a. av álitismannaskipanini, varð...
les meir
Vísundavøkan 2012
03. Okt 2012
Havstovan var við á Vísindavøkuni 27. og 28. september 2012 í fabrikkini hjá Öström á Skálatrøð, ið Granskingarráðið skipaði fyri. Tiltakið var partur av evropiska...
les meir
ICES tilmælini fyri norðhavssild, svartkjaft og makrel eru komin
02. Okt 2012
Endaligu tilmælini fyri norðhavssild, svartkjaft og makrel vórðu latin síðst í september. Forsagnir um stovnarnar vórðu kunngjørdar í sama viðfangi. ICES mælir til, at makrelkvotan...
les meir
Skatting av tilfeingisrentu – eitt umráðandi roknistykki
01. Okt 2012
Á uppskotinum til løgtingsfíggjarlóg fyri 2013 hevur landsstýrið sett sær fyri, at fiski- og alivinnan skulu rinda tils. 120 mió kr. í tilfeingisskatti. Tó tykist...
les meir
Vinnumálaráðið á odda fyri heildarætlan at økja um fólkatalið og tilflytingini
01. Okt 2012
Johan Dahl, landsstýrismaðurin í arbeiðsmarknaðarmálum, setir nú gongd á arbeiðið at gera eina heildarætlan fyri at økja um fólkatalið og tilflytingina til landið. - Ásannandi,...
les meir
Fuppdømdur: Hansara egni advokatur stakk Finn Arna í ryggin
25. Jul 2012
PERLA: Finn hjá Høgna hjá Ryssumagnusi í Havn, fekk ikki nakra dreymabyrjan uppá lívið. Hann bleiv upp gjøgnum skúlaárini í Havn misbrúktur seksuelt av einum manni. Hvørki kommunulækni ella seinni læknar á deild 2 vildu hava málið meldað til løgregluna, tó at hetta greitt stendur í lógini. Oyggjatíðindi 24. juni 2009.
les meir
Føroyar vísa vegin
26. Jun 2012
Fiskeribladet Fiskaren hevur í farnu viku eina greinarøð um føroyska alivinnu við heitinum "Fæøyene viser vei". Greinarøðin staðfestir, at sjúkufyribyrgingin í Føroyum er betri enn...
les meir


text:
Seyðasýningar
Á hvørjum heysti eru seyðasýningar úti um landið, har sýnarar døma seyðin og velja teir vakrastu seyðirnar, sum síðani verða sýnaðir av útvaldum sýnsmonnum frá Búnaðarstovuni. Teir ferðast um landið og sýna hesar seyðir. Somuleiðis taka teir myndir og videofilm av seyðunum, og aftaná savnast teir á Búnaðarstovuni at avgera, hvørjir seyðir eru ávikavist nr. 1, 2 og 3 í hvørjum av bólkunum: Veðragjólingar, veturgamlir veðrar og eldri veðrar.
Dómaraúrslit og frágreiðingar eru fyri hvørt ár við landsseyðasýningum.
Mannagongdir, krøv og reglugerðir fyri seyðasýningar eru at síggja her:
Reglugerð fyri hvussu ein brundseyður skal síggja út
Reglugerð fyri árligu landsseyðasýningina
Atgonguseðil til landsseyðasýningina
Hvussu kunnu vit gera seyðasýningarnar betri?
Hvussu kunnu vit gera seyðasýningarnar betri?
Keyptir brundseyðir
Eitt ivamál, sum hevur stungið seg upp í samband við landsseyðasýningina, er, um keyptur seyður skal hava atgongd til landsseyðasýningina ella ikki.
Búnaðarstovan hevur viðgjørt spurningin og kom skjótt til ta niðurstøðu, at sjálvandi skulu keyptir seyðir hava atgongd eins og annar seyður, tí endamálið við landsseyðasýningini er at finna vakrastu brundseyðirnar í landinum.
Tað eru vakrastu seyðirnir á teimum lokalu sýningunum, sum koma til landsseyðasýningina,og tað eru góðkendir sýnsmenn, sum útskriva góðkenningarseðilin.


text:
Nú gleða vit okkum at síggja tykkum aftur. Tit hava havt eina langa og vónandi góða feriu, og tað hava vit lærarar eisini. Spennandi hjá okkum at fara í Miðdeild, har nýggjar avbjóðingar bíða eftir okkum. Vit hava nakrar nýggjar lærugreinir. Vit hava ikki longur heimstaðarlæru, men vit hava náttúru og tøkni. Vit hava eisini søgu og samtíð og í handaverk og list eita lærugreinarnar nú smíð, hondarbeiði og heimkunnleiki (køkur)Eisini hava tit nú enskt.
Nýggir lærarar í flokkinum eru Sára, Jútta, Búi, Lovisa og so er tað Sanna, sum ikki er nýggj, men kemur aftur í september.
Men vit fáa eisini tríggjar nýggjar floksfelagar: Mattias K, sum tit longu kenna eitt sindur Ester Frídu og Sigrid, sum eisini er fluttar heim úr Danmark. Nú mugu vit taka serliga væl ímóti teimum, so tey koma at trívast og hava tað gott í flokkinum :)


text:
Orð: Hans Andrias Djurhuus
Lag: Karl Svensen
Viðmerking: Dagurin tá ið bretar viðurkendu føroyska flaggið. Fyrstu ferð prentað í Tingakrossi 27. apríl 1940.
1. So fingu vit boð – og gevið mær ljóð,
lat duna um fjall og dal.
Upp hevji tú merkið, Føroya tjóð,
og standi í fylking væl.
Tí klettarnir her og líðir og skørð,
sum standa við hav og blánandi fjørð,
er okkara heim og fullfesta búgv –
og grundað á vón og trúgv.
2. Tað hendi so ofta, hendir væl enn,
at myrkur á knúkunum lá,
tó áttu vit altíð einstakar menn,
sum stóðu í broddi tá; –
og okkara skeið varð frægari brædd,
um slíkar vit hevja aftur í hædd, –
tí hatur og øvund hvørva um gátt,
har mætur fær nýtt sín mátt.
3. Várt land er várt heim og heilaga stað,
várt land er várt hægsta mál;
so lat okkum byggja nátt eins og dag
og brenna alt ónt úr sál.
Vit kenna, at væl er landið tess vert,
og fólk, sum í trongd og neyð verður hert,
tað mennist ein dag til eitt fríari lag –
úr myrkri í kláran dag.
4. Upp hevji tú merkið, Føroya tjóð,
og standi í fylking væl,
og lýðið nú á og gevið mær ljóð,
lat duna um heyg og dal.
Sjá, bergini her og tindar og skørð,
sum líta um hav og blánandi fjørð,
er okkara festi, okkara borg
í gleði, í neyð og sorg.


text:
Rakul Sjúrðardóttir Frederiksberg
11.02.2018 - 16:35
Ítróttur > Ítróttur > Fótbóltur
Dysturin millum Newcastle United og Manchester United endaði við einum óvæntaðum sigri til heimaliðið. Onki mál kom í fyrra hálvleiki, men tá 20 minuttir vóru spældir av seinna, skoraði Matt Ritchie fyri Newcastle. Hetta var einasta málið í dystinum.
Undan dystinum var væntað, at Manchester United fór at vinna dystin. Manchester United er framvegis nummar 2 í kappingini, og Newcastle United er nú á 13. plássi.
Nú klokkan 16:30 spæla Southampton og Liverpool. Southampton er á 18. plássi, og Liverpool er nummar 4. Um Liverpool vinnur í dag, koma teir aftur fram á 3. plássið, og um teir spæla javnt, hava teir líka nógv stig sum Tottenham á 3. plássi.


text:
Orð: Abraham Grimstvedt
Lag: William Gardiner, Samuel Wesley
Týtt: Victor Danielsen
1. Áh, Sonur Guds, tú signaði,
hin besti vinur mín,
tú elskar, ja, tú elskar meg –
áh, stóra náði tín!
2. Áh, kærleiki, áh, kærleiki,
hvørs botn mín sál ei sær!
Ja, sum eg eri, elskar tú –
áh, náði undurbar!
3. Og tá eg minnist, hvussu djúpt
í syndini eg var,
tað er eitt undur stórt, at eg
nú eri barn hjá tær.
4. Tú søkti, Harri, eftir mær,
tá eg ímót tær stóð,
tú fanst meg, og tú loysti meg
við Kristi dýra blóð.
5. Og ikki allar ævir eg
nóg nógv kann takka tær,
ið frelsti slíkan orm sum meg
og miskunn vísti mær.
6. Eg eri glaður, at mín synd
í havið søkt nú er,
so hon ei aftur kemur upp
og meiri skaða ger.
7. Óuppiborna náði tín,
hon eina gjørdi tað,
og hvussu stór tann náði er,
eg síggi meir hvønn dag!


text:
Summastaðni á havbotninum sløðast tómar gággur og tómir kúvingar. Í summum av hesum tómu gággum og kúvingunum býr gággukrabbi.
Framkroppurin á gággukrabba er sum á hummara. Aftur kroppurin er bleytur og er altíð inni í gágguskelini.
Sum krabbin veksur, verður gágguskelin ov lítil. So fer hann úr gágguskelini at leita sær eftir størri skel.
Hesa tíðina er krabbin góður fongur hjá fiski og tí í stórum vanda.
Margføtlur at hylja seg við
Á gággukrabba vaksa ofta nógvar margføtlur. Larvan hjá margføtlu dugir nevnliga at kenna mun á, um tað er ein krabbi ella snigil, sum er í gágguni.
Hetta er hent, tí gággukrabbin flytur tær víða og dregur fong til sín og sostatt eisini til margføtlurnar.
Afturfyri hylja margføtlurnar gággukrabban og verja hann fyri krabbadýrasníkum.


text:
Orð: Eyðbjørn Jakobsen
Lag: Phil Spector
1. Eg holdin var maður, eg førdi stilt lív,
hevði nógvan penging og hartil gott vív
So hitti eg gentu so von var at sjá
hon lærdi meg at roykja og smakka mær á!
Niðurlag: Sigarettir, whisky og villar gentur
tey gera ei gott, nei lít á mítt orð
Sigarettir, whisky og ørar gentur
tey leggja tær lívið og lagnu í sor.
2. Mítt hold tað er farið, eg líði nú neyð
havi ei pening til dagliga breyð.
Hygg at mær tú sær, at her gongur eitt vrak
ansa tær sjálvum ella sannar tú at:
3. Ritið á grøv mína, høgg í mín kross:
“Av kvinnum og whisky hann hevði sítt knoss,
tó var hann eitt hampafólk, tað veit hvør kleyv,
men trælur av kvinnum og whisky hann bleiv!”


text:
Kristin undir jørð: Vit kunna í øllum førum vísa fram hendur okkara!
Ung og gomul hittast loyniliga um nýggju trúnna fyri ikki at koma sær í vanda at verða víst burtur úr sínum almenna sosiala samfelag, ja, verða burturbeind og kanska til tað, ið verri er.
“Vit kunna í øllum førum vísa fram hendur okkara,” siga nakrir limir innan eitt kirkjulið á bygd í Meginasia. Tey kristnu savnast trúliga heima í ávísum húsum at hoyra bíbliufrásagnir.
Eini 15-20, ymiskar avtalaðar løtur, ymiskar vikudagar. Vanliga tvey í fylgju, fyri at eingin skal varnast tey og leggja tey undir eitthvørt. Leggur politiið hald á bíbliur teirra, so verður lurtað eftir ymiskum bíbliufrásagnum á ljóðbondum. Málið á upptøkunum eru á russiskum og eini røð av øðrum tjóðskaparligum málum eisini.
Børnunum dáma væl bíbilsku frásagnirnar úr Nýggj Testamenti. Hóast tað ikki er forboðið at eiga eina Bíbliu, so ber væl til hjá politinum at halda aftur persónar bara tí, at hesi eiga eina Bíbliu. Lokalu bíbliufeløguni syrgja fyri, at nýggjar Bíbliur koma, so hvørt sum politiið leggur hald á.
Myndatekstur: Kristin eru noydd at hittast loyniliga, hvørja ferð at lesa bíbilskar frásagnir. Tey vísa sínar beru hendur, fyri at teirra nýggja trúgv ikki skal veita teimum trupulleika og harvið leiða tey í óføri.
Henry D. Joensen umsetti
______________________________________________________________________________________________________________________________________________
Lagt út: Ásbjørn Jacobsen


text:
Pensjónssemjan og sjúkrarøktarfrøðingar
Í grein í miðlunum vísir Felagið Føroyskir Sjúkrarøktarfrøðingar á, at pensjónssemjan ger stóran mismun á føroyingum. Orsøkin er tann, at sjúkrarøktarfrøðingarnir hava valt, at pensjón teirra skal útgjaldast sum lívrenta, og tí óttast tey fyri, at við broyttu mótrokningini í pensjónssemjuni verða tey revsað, ið hava valt lívrentu. Her er helst talan um eina misskiljing. Tað er rætt, at frá 2020 fer at verða mótroknað í allari pensjónini, men mótrokningin verður samstundis gjørd munandi lagaligari, enn hon er hjá verandi pensjónistum.
Mær er fortalt, at lívrentan hjá sjúkrarøktarfrøðingunum er millum 60.000 og 90.000 krónur í árligum útgjaldi. Um so er, merkir hetta, við broyttu mótrokningini, at sjúkrarøktarfrøðingarnir fara at fáa millum 1000 og 2.000 krónur meira at liva fyri um mánaðin, samanborið við verandi skipan við mótrokning. Sí hjáløgdu talvu.
Stakir pensjónistar í nýggjari skipan í 2020 – útgjald eftir skatt og gjøld pr. mð
Kelda FMR
Samstundis verður eisini møguleiki at útseta fólkapensjónina, um ein ynskir at halda fram at arbeiða eftir pensjónsaldur og fáa meira í pensjón, tá ið ein heldur uppat at arbeiða.
Tað er rætt, at ongin broyting er gjørd viðvíkjandi mótrokning í kapitalpensjón í mun til verandi skipan. Tó kemur kapitalpensjónin at fylla munandi minni í framtíðini, við tað at tað sambært eftirlønarlógini frá 2013 í mesta lagi er loyvt at nýta 15% av uppsparingini til kapitaleftirløn.
Eyðgunn Samuelsen, landsstýriskvinna í almannamálum.


text:
Fugloyggin var av fyrstu tíð flotoyggj. Menn róðu at henni til at kasta stál á hana og festa hana so í botn, men einki batti, tí fult stóð av trøllum fram við bakkanum, og tey loftaðu øllum, ið blakað varð á land, og tveittu tað út aftur á sjógv. So vóru allir prestarnir heintaðir saman fyri at fáa oynna til at standa. Teir vóru fluttir út til hennara og bíndu ikki av henni alla tíðina, meðan róð varð, at hon skuldi ikki fara burtur úr eygsjón. Ein av prestunum stóð fremstur í bátinum og kastaði bíbliuna upp á land, meðan allir hinir stardu upp á oynna. Tá hjálpti; teir vóru mentir yvir trøllunum og vendu tey um til túgvur. Túgvurnar hava staðið tjúkt eftir bakkanum við Kirkju fyrr, men nú eru tær burturfarnar, sum tað er matað niðanundir av brimi.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
El-verkfrøðingur
Vegna økt virksemi, søkir SMJ Ráðgevandi verkfrøðingar eftir el-verkfrøðingi til projektering og eftirlitsarbeiði.
SMJ er eitt ráðgevaravirki við 26 starvsfólkum, og arbeiðir í Føroyum og í Grønlandi.
Okkara fimm fokusøkir eru:
- Installatiónir
- Orkuráðgeving
- Bruna- & trygdarráðgeving
- Umhvørvisráðgeving
- Byggi- & verkætlanarleiðsla
Vit vænta
- Tú ert útbúgvin el-verkfrøðingur og hevur royndir við projekterings- og eftirlitsarbeiði.
- At tú hevur góðar samskiftisførleikar í skrift og talu.
- Tú hevur góðar KT- førleikar. Tað er avgerandi, at tú ert opin og ágrýtin at læra nýggj forrit.
- Tú ert kringur í tølum og rokniørkum.
- Uppgávurnar verða loystar saman við øðrum fakøkjum í einum felags stevi á einum høgum fakligum støði.
leiklutur og møguleikar
Starvið og møguleikar laga seg hvørt til annað. Í okkara fakliga umhvørvið er kundin, uppgávurnar og samstarvið í fokus. Samansetingin av ymiskum serkunnleikum ger, at vit í felag loysa truplar tekniskar uppgávur.
Setanartreytir
Talan er um eitt fultíðarstarv. Løn og setanartreytir verða samsvarandi útbúgving og royndum.
Umsókn
Nærri upplýsingar um starvið fáast við at venda sær til
Árna Jakobsen, tlf. 233521.
Skrivlig umsókn og CV skal verða okkum í hendi innan 9. februar 2018 og skal sendast til smj@smj.fo


text:
Om hösten
Om hösten när man tar avsked
Om hösten när alla grindar står öppna
mot meningslösa hagar
där overkliga svampar ruttnar
och vattenfyllda hjulspår är på väg
till intet, och en snigel är på väg
en trasig fjäril är på väg
till intet, som är en avblommad ros
den minsta och fulaste. Och harkrankarna, de
dumma djävlarna
skörbenta, rusiga i lampans sken om kvällen
och lampan själv som susar tynande
om ljusets intiga hav, tankens polarhav
i långa böljor
tyst frasande skum
av serier dividerade med serier
ur intet genom intet till intet
sats motsats slutsats abrasax abraxas Sats
(som ljudet av en symaskin)
Och spindlarna spinner i tysta natten sitt nät
och syrsorna filar
Meningslöst.
Overkligt. Meningslöst.
Om hösten
Det prasslar i min dikt
Ord gör sin tjänst och ligger där
Damm faller över dem, damm eller dagg
tills vinden virvler upp och lägger ner (dem)
(och) annorstädes
den som partout skall söka alltings mening har
för längesedan insett
att meningen med prasslandet är prasslandet
som i sig själv är någonting helt annat än
våta gummistövlar genom löv
tankspridda fotsteg genom parkens matta
av löv, kärvänligt klistrande
vid våta gummistövlar, tankspridda steg
Du irrar dig, förirrar dig
Ha inte så bråttom
Dröj ett tag
Vänta
Om hösten när
Om hösten när alla grindar
då händer det att i den sista sneda strålen
efter ett dagsregn
med långa pauser tvekande
som ertappad
en överbliven koltrast sjunger i en trädtopp
för ingenting, för strupens skull. Du ser
hans trädtopp stå mot himlens bleka fond
invid ett ensamt moln. Och molnet simmar
som andra moln men också liksom överblivet, hors saison
och till sitt väsen längesedan annorstädes
och i sig självt (som sången) redan någonting
annat än
Evig ro
Meningslöst. Overkligt.
Meninglöst. Jag
sjunger sitter här
om himlen om ett moln
Jag önskar mig ingenting mer
Jag önskar mig långt långt bort
Jag är långt bort (bland kvällens ekon)
Jag är här
Sats motsats abrasax
Du också jag
O långt långt bort
där simmar i ljusa himlen
över en trädtopp ett moln
i lycklig omedvetenhet!
O djupt ner i mig
där speglas från svarta pärlögats yta
i lycklig halvmedvetenhet
en bild av ett moln!
Det är inte detta som är
Det är någonting annat
Det finns i detta som är
men är inte detta som är
Det är någonting annat
O långt långt bort
i det som är bortom
finns någonting nära!
O djupt nere i mig
i det som är nära
finns någonting bortom
någonting bortomnära
i det som är hitomfjärran
någonting varken eller
i det som är antingen eller:
varken moln eller bild
varken bild eller bild
varken moln eller moln
varken varken eller eller
men någonting annat!
Det enda som finns
är någonting anat!
Det enda som finns
i detta som finns
är någonting annat!
Det enda som finns
i detta som finns
är det som i detta
är någonting annat!
(O själens vaggsång
sången om någonting annat!)
O
non sens
non sentiens non
dissentiens
indesinenter
terque quaterque
pluries
vox
vel abracadabra
Abraxas abrasax
Sats motsats slutsats som bliver sats igen
Meninglöst
Overkligt. Meninglöst.
Och spindlarna spinder i tysta natten sitt nät
Och syrsorna filar
Om hösten
Gunnar Ekelöf úr Non Serviam (1945)
Stórsligna yrkingin eftir Gunnar Ekelöf er ein møguleiki, helst ein av fleiri møguleikum at finna orð, sum kunnu verða inngongd til verkini hjá Jan Håfström og Knud Odde. Sjálvsagt tosa verkini hvør sítt mál og yrkingin eitt triðja, men tey trý hava øll ein varðhuga í sær.
Kanska varhugan av onkrum tvískiltum. Ella margskiltum. Tað eru ikki andsøgnir, sum gott og ónt, men kanska heldur syntesur ella rembingar og ynskið um flyta seg hinumegin andsøgnina. Tað er ikki tað tvingaða antin/ella valið millum tveir møguleikar ella millum okkurt og onki. Tað er ikki alt ella onki ella hvørki ella, men “hvørki hvørki ella ella/men nakað annað”. Tað er ikki tað romantiska móti tí speirekandi, tað hugtunga móti tí uggandi, tað objektiva móti tí subjektiva ella tað absurda og groteska móti tí bleyta og vakra, men alt móti øllum. Tað er nakað annað, har tað noktandi gerst konstruktivt og oyðileggingin verður til uppbygging.
Kanska er tað ein varhugi av fortíðini. Fortíðin ella hugmyndin um tað farna nýskapast, minnini endurskapast og hendingar í fortíðini síggjast aftur. Men eisini tað ósjónliga og ósigiliga, tað sum kanska var ella sum enn ikki hevur verið skapast, fer, nýskapast, hvørvur og kemur aftur. Har hendir ein forskjóting millum at leingjast og hittast aftur. Saman við longslinum eftir fortíð og framtíð og eftir tí fremmanda sæst ein ævig afturkoma og ein varðhugi av nøkrum nærkendum hinumegin og nøkrum fjarkendum í tí, sum er hesumegin. Nærvera og frávera, siðir og nýbrot verða vavd saman, sum ”nakað hinumeginkent/ í tí, sum er hesumeginfjart”.
Kanska ein varðhugi av tí ómøguliga. Av tí óveruliga og tí meiningsleysa. Av meiningsloysinum í listini og ásannanini av, at listin sjálv er óverulig, gyklinum í innihaldinum, tí ómøguliga í yrkingini ella bílætinum. Varðhugina av fjarstøðuni til skapanina og skilnaðurin millum tilveru og lívið, um nú tað sum er, ikki er sjónligt, og tað sum er sjónligt, er nakað annað. Men eisini av tí ómøguliga møguleikanum at fara útum tíð og rúm og tað neyðuga at finna meining í meiningsloysinum. ” Tað er ikki hetta sum er/Tað er nakað annað/Tað er í hesum sum er/men er ikki hetta sum er/Tað er nakað annað”.
Kanska eru tað als ikki varhugar. Kanska eru tær mongu umskapanir og tilknýtið nakað annað, kanska okkurt slag av støðumyndum. Okkurt slag av støðumyndum, har bráhugsan og grundan, loynivitska og skilvísi, kensla og tanki møtast og gerast til nakað annað. Eins og mongu ávísingarnar, visuellar endurgevingarnar, tilsipingar og hugasamanrenningar bresta saman, røra seg og førka seg aðrar vegir og gerast til nakað annað í listini hjá Jan Håfstrøm og Knud Odde. Ella sum eiturkopparnir, ið spinna sítt net og dustið, sum melur í klingur og fýkur onkra aðrastaðni í yrkingini hjá Gunnar Ekeløf. Tilvitan og tilvild verða spunnin saman og forskjótast og tað skilvísa og tað kenslustýrda møtast, ikki sum andsøgnir, men sum nakað annað.
Knud Odde hevur sagt, at hansara bergtøka av Gunnar Ekelöf er íkomin av tilvild. Aðrar tilvildir gjørdu, at hann fekk djúptøknan áhuga í listini hjá Jan Håfstrøm, og at Jan Håfström – eins og Knud sjálvur – var hugtikin av Gunnar Ekelöf og annars av nógum øðrum og smálutum yvirhøvur.
Andliga tilknýti, sum báðir listamenninir hava til stóra svenska yrkjaran, er kortini ikki evnið á hesi framsýning. Andliga tilknýti er bert ein av mongum inngongdum til framsýningina. Saman og hvørt í sínum lagi, hava verkini so ómetaliga nógv í sær og kunnu upplivast úr óendaliga nógvum sjónarhornum.
Tí er tað ein sonn frøði at sýna fram verkini PARADISE LOST og GRAF SPEE eftir Jan Håfström og LA LUNA CONVENTO eftir Knud Odde. Eisini er tað ein frøði at leggja fram hesa framsýningarskrá við myndum frá framsýningini og samrøðum við báðar listamenninar. Tað hevur av sonnum verið kveikjandi viðgera verkini hjá hesum báðum listamonum og lurta eftir teirra tankum um listina. Eg vil vegna meg sjálva og Norðurlandahúsið takka Jan Håfström og Knud Odde hjartaliga.
(IS)